text:
2012 йылда Башҡортостан урман хужалығы хеҙмәткәрҙәренең уртаса эш хаҡы 14500 һум тәшкил итәсәк
Башҡортостан урман хужалығы хеҙмәткәрҙәренең уртаса эш хаҡы 2012 йылда 14500 һум тәшкил итергә тейеш. Әлеге ваҡытта тармаҡта 3500 кеше эшләй.
Төбәктең Урман хужалығы министрлығы ҡарамағындағы ойошмалар буйынса уртаса эш хаҡы 2011 йыл өсөн 13434 һум тәшкил итте, планда иһә 12650 һум ҡаралған ине, тип хәбәр итте «Башинформ» агентлығына БР Урман хужалығы министрлығының матбуғат секретары Айбулат Ғәйнуллин. 2010 йыл менән сағыштырмаса, эш хаҡы 15 процентҡа артҡан.
Ағымдағы йылда уның күләмен кәм тигәндә 14500 һумға тиклем еткереү планлаштырыла. Төбәктең урман хужалығы хеҙмәткәрҙәренең уртаса эш хаҡы 2013 йылда – 16700 һумға, 2014 йылда 19200 һумға етергә тейеш.


c: text/html

text:
Фото:
Сәғәт поястары һанын кәметеү тураһындағы мәсьәләне уйлап хәл итергә кәрәк
Фото:
Рәсәйҙә сәғәт поястары һанын кәметеү һәм йәйге ваҡытҡа күсеүҙе кире ҡағыу тураһындағы мәсьәлә көн тәртибенән алынмаған әле. Миҫал итеп ғәҙәттә бер сәғәт поясында йәшәгән Ҡытай килтерелә. Әммә эксперттар, сәғәт поястарын алмаштырғанда иң элек илдең оҙонлоҡҡа күпмегә һуҙылыуына иғтибар бирергә кәрәк, тип иҫәпләй. Ҡытайҙан айырмалы, Рәсәйҙең оҙонлоғо ҙур. Әгәр, мәҫәлән, Башҡортостан Мәскәү ваҡытына күсһә, беҙҙә ҡыш көнө сәғәт өстә үк ҡараңғы төшә башлаясаҡ. Юридик фәндәр докторы, Башҡорт дәүләт университеты Хоҡуҡ институтының криминалистика кафедраһы профессоры Олег Полстовалов был новацияға ҡырҡа ҡаршы.
— Беренсенән, — тип иҫәпләй Олег Владимирович, — Мәскәү ваҡытына күскәндә беҙҙә энергия ҡулланыу ҡырҡа артасаҡ. Ә икенсенән – енәйәтселек үҫәсәк. Енәйәттәр һаны тәүлектең ҡараңғы ваҡытында артыуы һәр кемгә билдәле. Етмәһә, бының халыҡтың һаулығында, уның психикаһында нисек сағылыры бөтөнләй билдәһеҙ. Һамарҙар күнеп, Мәскәү ваҡытына күсте лә инде. Ләкин уларҙа бер сәғәткә генә айырма бит. Ә беҙҙә – ике сәғәткә.
Был мәсьәлә буйынса үҙ фекерен БР Дәүләт Йыйылышы депутаты Вадим Старов та белдерҙе.
— Теге йәки был ваҡытҡа күсеү, — тип иҫәпләй Вадим Николаевич, — был урындағы властар хоҡуғы түгел. Был бик етди мәсьәлә. Ғалимдарҙың фекерен ишетмәй тороп, «риза» йәки «ҡаршы» тип әйтергә ярамай. Барыһын да бик етди үлсәп ҡарарға кәрәк.
Был айҡанлы фекерҙәр төрлө. Ләкин эксперттар, теге йәки был төбәктә сәғәт поясын алмаштырыу тураһында ҡарар ҡабул итер алдынан был территорияла тест үткәрергә, кире һәм ыңғай яҡтарын ентекле үлсәп ҡарарға кәрәк, тип иҫәпләй.

robotstxt: allowed

filter: keep


text:
Павловкалағы банкоматтан 2,5 млн һум аҡса урлағандар
Нуриман районының Павловка ҡасабаһында төнөн билдәһеҙ кешеләр банкоматты ватып, 2,5 миллион һум аҡса урлаған. Сауҙа павильоны стенаһына беркетелгән банкоматта бер ниндәй һаҡлау сараһы ла булмаған. Видеокүҙәтеү тышҡы яҡтан ғына алып барылған, әммә енәйәтселәр аппаратҡа сауҙа нөктәһе аша үткән. Магазинда сигнализация менән һаҡсы ғына түгел, хатта рәшәткәләр ҙә булмаған.
«Март айында уҡ участка полицейскийы етешһеҙлектәрҙе бөтөрөргә күрһәтмә биргәйне, әммә бер нәмә лә эшләнмәгән», — тип хәбәр иттеләр БР буйынса Эске эштәр министрлығының матбуғат хеҙмәтендә. Енәйәт урынында криминалистар эшләй, ҡараҡтарҙы эҙләүгә республика Эске эштәр министрлығының Енәйәттәрҙе тикшереү идаралығы хеҙмәткәрҙәре лә йәлеп ителгән.


text:
Башҡортостандың Тәбиғәттән файҙаланыу һәм экология министрлығы экология өлкәһендәге иң яҡшы ғилми эшкә конкурс иғлан итте.
1 июлдән Рәсәйҙә юл хәрәкәте ҡағиҙәләренә үҙгәрештәр көсөнә инә.
Бөгөн 2016 йылдың беренсе яртыһына матбуғатҡа элекке хаҡ менән алдан яҙылыу башлана. Бындай мөмкинлектән 31 авгусҡа ҡәҙәр генә файҙаланырға була. Ошо осорҙа яҙылған һәм квитанцияһы күсермәһен редакцияға ебәргән хөрмәтле дуҫтарыбыҙға бүләккә “2016 йылға башҡортса дини календарь” әҙерләнек.
Хаҡтар түбәндәгесә:
3 июлдә иртәнге сәғәт 11-ҙән көндөҙгө 1-гә тиклем Баҡалы районы хакимиәте бинаһында (Ленин урамы, 91) Рәсәй Социаль страховка фондының Башҡортостан төбәк бүлексәһе идарасыһы Марат Латипов граждандарҙы ҡабул итә.
Дәүләт Йыйылышы — Ҡоролтай Рәйесе Константин Толкачев республикабыҙға эш сәфәре менән килгән билдәле яҙыусы һәм публицист, “Завтра” гәзитенең баш мөхәррире Александр Проханов менән осрашты.
Башҡортостандың 2030 йылға тиклемге социаль-иҡтисади үҫеш стратегияһын эшләүгә бәйле республика Фәндәр академияһы менән Иҡтисади үҫеш министрлығы социологик тикшеренеү ойоштора. Унда ҡала һәм ауылдарҙан алты мең самаһы кеше ҡатнашасаҡ.
Башҡортостанда Йәмәғәт палатаһының яңы составы төҙөлгәнен хәбәр иткәйнек инде.
Күренекле йәмәғәт эшмәкәрҙәре палатаға тағы ла 15 вәкил ҡабул итеү хаҡында ҡарар сығарҙы.
“iВолга-2015” форумында Башҡортостан йәштәренең инновациялы проекттары гранттар менән билдәләнде. Сара 17 – 27 июндә Һамар өлкәһендә үтте.
Башҡортостан Республикаһы Дәүләт Йыйылышы — Ҡоролтай Рәйесе Константин Толкачев үҙенең блогында
2014 йылға республика бюджетының үтәлешенә аңлатма бирҙе.
Артҡа 1 2 3 4 5 6 7 8 9 10 ... 40 Алға
Бит башына
Башҡортостандың баш ҡалаһы донъя сәйәсәте кимәлендәге ваҡиғалар көткәндә, Ер йөҙөндәге аҡыл етмәҫлек хәлдәр тураһында көн дә ишетә торғас, ғәмәлдәрҙең айышын тамам юғалтҡан һымаҡ булаһың.


text:
Ригала Башҡортостандың презентацияһы үтте
Рига Думаһында Башҡортостан Республикаһының презентацияһы үтте, ул Рига ҡалаларының Рәсәй Федерацияһы төбәктәре менән үҙ-ара хеҙмәттәшлек итеү халыҡ-ара проекты сиктәрендә һәм «Совершенно секретно» медиа-холдингының мәғлүмәти ярҙамы менән ойошторолдо. Был хаҡта «Башинформ» агентлығына ЮНЕСКО-ның Башҡортостан Республикаһы буйынса дәүләт комитетының Балтика төбәгендәге вәкиле Рина Хәмитова хәбәр итте.
Презентация милли колорит менән һуғарылған, мәғлүмәттәргә бай булған, ул башҡорт халыҡ бейеүе менән тамамланған. Республика делегацияһы ағзалары Рига ҡалаһының вице-мэры Андрис Америксҡа «Салауат Юлаев» хоккей командаһы шарфын бүләк иткән.
Башҡортостан Республикаһының Рәсәй Президенты янындағы тулы хоҡуҡлы вәкиле Рөстәм Вилданов һүҙҙәренсә, Латвия менән иҡтисад һәм мәҙәниәт өлкәләрендә тығыҙыраҡ бәйләнеш булдырыу Башҡортостан өсөн перспективалы булмаҡсы. Шулай итеп, республика үҙенең машиналар эшләү продукцияһын Латвияла етештерергә теләй. Ригалағы диңгеҙ портының географик урыны уңайлы булғанлыҡтан, был ҡалала республиканың сауҙа вәкиллеген асыу Башҡортостан өсөн отошло булыр ине. Рөстәм Вилданов һүҙҙәренсә, Латвия һәм Башҡортостан араһындағы тауарҙар әйләнеше ағымдағы йылдың тәүге ярты йыллығы өсөн 1,3 миллиард доллар тәшкил иткән. Уларҙың 1,1 миллиарды донъяның төрлө илдәренә химия продукцияһын сығарыуға тура килә. Башҡортостанға Латвия тауарҙарын поставкалауға килгәндә, уның күләме ҙур түгел – ярты йыл эсендә ул ни бары 200 мең доллар тәшкил иткән.


text:
Республика Президенты Стәрлетамаҡ индустриаль технопаркында булдыФото: Олег Яровиков
Республика Президенты Стәрлетамаҡ индустриаль технопаркында булды
Республика Президенты Стәрлетамаҡ индустриаль технопаркында булдыФото: Олег Яровиков
Башҡортостан Президенты «Стәрлетамаҡ производство-технология үҙәге» индустриаль паркында булды. Ҡала хакимиәтенең матбуғат хеҙмәтенән хәбәр итеүҙәренсә, технопарк 2007 йылда элекке күн-аяҡ кейемдәре заводы корпусында асылған. Бөгөн 33 мең квадрат метр майҙанда урынлашҡан туғыҙ производствола 396 кеше эшләй.
Бәләкәй заводтарҙы реконструкциялауға милек хужалары – 140 миллион һум, резидент-ойошмалар 570 миллион һум инвестициялар һалған.
Рөстәм Хәмитов сәнәғәт изделиелары өсөн ярымфабрикаттар етештереүсе «Башҡортостан быяла компанияһы» яуаплылығы сикләнгән йәмғиәте, кабель пластикаттар эшләп сығарыусы «Башпласт» яуаплылығы сикләнгән йәмғиәте, төҙөлөш ихтыяждары өсөн пенопласт етештереүсе «Башмонолит» яуаплылығы сикләгән йәмғиәте эшмәкәрлеге менән танышты.
Шулай уҡ индустриаль паркта «Башкопмаунд» фәнни-производство үҙәге» яуаплылығы сикләнгән йәмғиәте, «Урал быяла компанияһы» яуаплылығы сикләнгән йәмғиәте һәм башҡа сәнәғәт предприятиелары эшләй.


text:
Фото:
Учалы тау-байыҡтырыу комбинаты хеҙмәткәрҙәре үҙҙәренең шифаханаларынан ҡәнәғәт
Фото:
6 ғинуарҙа Учалы районы буйлап эш сәфәре барышында Башҡортостан Президенты Рөстәм Хәмитов «Учалы тау-байыҡтырыу комбинаты» асыҡ акционерҙар йәмғиәтенең 1971 йылда асылған шифахана-профилакторийын ҡараны. 2003-лә унда реконструкция үткән. Биш йылдан һуң шифахана биләмәһендә бассейн, гидромассаж, сауна, фитобары булған һыу менән дауалау үҙәге асылған.
Санаторийҙа йыл һайын ике меңдән ашыу кеше дауалана, шуларҙың 90 проценты – комбинат хеҙмәткәрҙәре.
Шифахана ҡорһаҡ ҡыуышлығы ауырыуҙарын диагностикалау, йөрәк-ҡан тамырҙары һәм тын алыу системаларын комплекслы тикшереү өсөн заманса диагностикалау аппаратураһы менән йыһазландырылған.
Дөйөм терапевтик ҡабул итеүҙән тыш, шифаханала тар махсуслашҡан белгестәрҙең – кардиологтың, мануаль терапевтың, ҡан тамырҙары хирургының, акушер-гинекологтың, дерматовенеролог, офтальмолог һәм башҡа белгестәрҙең ҡабул итеүе лә ойошторолған.


text:
Фото:
Башҡортостан һәм Саха (Яҡут) Республикаһы хеҙмәттәшлек итеү тураһында һөйләшеп килеште
Фото:
10 октябрҙә Башҡортостан Президенты Рөстәм Хәмитовтың Саха (Яҡут) Республикаһының рәсми делегацияһы менән осрашыуы барышында сауҙа-иҡтисади, ғилми-техник, социаль-мәҙәни хеҙмәттәшлек тураһында килешеүгә ҡул ҡуйылды.
Документҡа Башҡортостан Хөкүмәте Премьер-министры Азамат Илембәтов һәм Саха (Яҡут) Респубикаһының вице-президенты Дмитрий Глушко ҡул ҡуйҙы.
Башҡортостан Президенты, беҙҙең республикаларҙы элек-электән дуҫтарса, эшлекле һәм иҡтисади мөнәсәбәттәр бәйләй, тип билдәләне. Әлеге документ социаль-иҡтисади хеҙмәттәшлеккә яңы импульс бирәсәк.
Рөстәм Хәмитов иҡтисадтың нефть-газ һәм мшиналар эшләү кеүек ике төп тармағы хаҡында һөйләне. Башҡортостан башлығы әйтеүенсә, Рәсәй нефтенең һәр һигеҙенсе тоннаһы республикала эшкәртелә. «Башнефть» предприятиеһы тулы ҡеүәтенә эшләй һәм ыңғай динамика күрһәтә. Химия сәнәғәтендә лә Башҡортостан алдынғы урында.
Рөстәм Хәмитов рәсми делегация ағзаларын машиналар эшләү тармағы ҡаҙаныштары менән таныштырҙы, һалым йыйымдарының дөйөм күләме хаҡында әйтеп китте.
— Беҙҙең маҡсат — производство күләмдәрен арттыра барыу, — тип һыҙыҡ өҫтөнә алды Башҡортостан Президенты.
Осрашыуҙа аграр тематика ла ситтә ҡалманы. Рөстәм Хәмитов быйыл игенселәрҙең мул уңыш алыуҙарын, шулай уҡ тармаҡ алдында йыл һайын 3-3,5 миллион тонна иген йыйыу бурысы тороуын билдәләне.
Ике республика делегацияларының осрашыуында этилен етештереүгә бәйле ҙур инвестицион проекттар, Русгидро менән Роснаноның берлектәге проекттары хаҡында ла һүҙ алып барылды.
Осрашыуҙа ҡатнашҡандарҙы Саха (Яҡут) Республикаһының иҡтисади, мәҙәни, спорт проекттары менән Дмитрий Глушко таныштырҙы. Ул төбәктең ҡырыҫ тәбиғәт шарттары һәм иҡтисадтың үҙенсәлекле үҫеше хаҡында һөйләне.
Осрашыуҙа хеҙмәттәшлек итеү варианттары, атап әйткәндә, Яҡут Республикаһында бәләкәй гидроэлектростанциялар каскады төҙөү өсөн Башҡортостандан ҡорамалдар ташыу мөмкинлеге тикшерелде. Саха Республикаһы вице-президенты Башҡортостан базаһында гидротехник ҡоролмалар төҙөү һәм уларҙы эксплуатациялау өсөн кадрҙар әҙерләү менән ҡыҙыҡһынды. Шулай уҡ традицион милли спорт төрҙәрен һәм ике төбәктең мәҙәни бәйләнештәрен берлектә үҫтереү мөмкинлектәре лә ҡаралды.


text:
Туймазынан башҡорт бейеү коллективы халыҡ-ара конкурста Гран-приға лайыҡ булды
ӨФӨ, 2016 йыл, 17 май. /«Башинформ» мәғлүмәт агентлығы, Әлим Фәйезов/.
Туймазы ҡалаһының «Сәфәр» өлгөлө хореография ансамбле (7-10 йәш төркөмө) «Рәсәй раузалары» халыҡ-ара бейеү сәнғәте конкурсында ҡатнашты. Бәйге Мәскәү өлкәһенең Истра ҡалаһында уҙҙы. «Сәфәр» ансамбле башҡорт, белорус, рус, ҡытай бейеүҙәре менән сығыш яһап, «Халыҡсан-стилләштерелгән бейеү» номинацияһында Гран-при, «Халыҡ бейеүе» номинацияһында I дәрәжә лауреат дипломын яуланы, «Милли традицияларҙы һаҡлаған өсөн» дипломы менән билдәләнде. Ансамблде Башҡортостандың атҡаҙанған мәҙәниәт хеҙмәткәре Миңлеәхмәт Зарипов етәкләй, тип хәбәр иттеләр Туймазы районы хакимиәтендә.
Конкурс Рәсәйҙә, Ҡаҙағстанда һәм Болгарияла бойомға ашырылған Халыҡ-ара балалар хореография проекты сиктәрендә ойошторолдо. Унда Латвиянан, Ҡаҙағстандан, Рәсәйҙән балалар бейеү коллективтары ҡатнашты. Сығыштарҙы «Ҡайынҡай» дәүләт академия ансамбле етәксеһе, РСФСР-ҙың халыҡ артисы, профессор, академик Мария Кольцова рәйеслегендәге жюри ағзалары баһаланы.


text:
Маҡарыма ҡайттым… Тирә-яҡта Күкрәп сәскә атҡан күк сирень…11-01-2017, 02:52 // Мәҙәниәт һәм әҙәбиәт // Баҫып сығарырға
Ишембай район хакимиәтенә, Маҡар ауыл Советы етәксеһенә, райондың мәғариф бүлеге, “Торатау” редакцияһы хеҙмәткәрҙәренә, Маҡар урта мәктәбе коллективына, Башҡортостандың атҡаҙанған мәҙәниәт хеҙмәткәре Мәрйәм Солтанова етәкләгән музыка мәктәбенең “Селтербей” ансамбленә, сәхнәне гөл кеүек биҙәгән барлыҡ ағинәйҙәргә, туғандарыма, класташтарыма, сатлама һыуыҡтан ҡурҡмаған, ҡыштың иң ҡыҫҡа көнөндә ҡара таңдан тороп сәфәргә сыҡҡан ҡәләмдәштәрем Фәрзәнә Ғөбәйҙуллинаға, Тамара Искәндәриәгә, Сабир Шәриповҡа, Фәрзәнә Аҡбулатоваға, Ғәлиә Кәлимуллинаға, Лариса Абдуллинаға, Хисмәт Юлдашевҡа, әҙәби төркөмдө етәкләгән Зәки Әлибаевҡа оло рәхмәтемде еткерәм.
21 декабрҙә ошо матур сәфәрҙең дауамы булған икенсе осрашыу Зәки Вәлиди исемендәге китапханала Өфөлә үтте. Был осрашыуҙы матур итеп ойошторған китапханаға, ошо көнгә “Киске шәфәҡ йыры” тигән яңы китабымды донъяға сығарған Зәйнәб Биишева исемендәге “Китап” нәшриәтенең хеҙмәткәрҙәренә, Маҡарҙы урап ҡайтҡан төркөмгә килеп ҡушылған олуғ яҙыусыбыҙ Ноғман ағай Мусинға, Әлфиә Әсәҙуллинаға, Салауат Кәримовҡа, Гөлфиә Янбаеваға, Эльза Кәлимуллинаға, Гүзәл Хамматоваға, туғандарыма, мине ҡотлаған йәш быуынға рәхмәтлемен. Әҙәбиәткә тоғро хеҙмәт иткән гәзит, журнал, радио, телевидение журналистарына Яңы йылда ҡыуаныстар, сағыу шатлыҡтар насип булһын.
Башҡортостан Республикаһының атҡаҙанған мәҙәниәт хеҙмәткәре, Зәйнәб Биишева исемендәге әҙәби премия лауреаты.


text:
Фото:
Ирек Ялалов: «Брянскиҙағы кеүек фажиғәләрҙе иҫкәртергә тейешбеҙ»
Фото:
Брянскиҙағы фажиғә арҡаһында Өфөнөң йәшәйеште тәьмин итеү хеҙмәттәре Башҡортостандың баш ҡалаһындағы барлыҡ инженерлыҡ коммуникацияларына өҫтәмә мониторинг үткәрә. Был хаҡта кисә, 11 ғинуарҙа, журналистар менән осрашыу барышында Өфө ҡалаһы ҡала округы хакимиәте башлығы вазифаһын башҡарыусы Ирек Ялалов хәбәр итте. Был эштәргә бер ай ваҡыт бирелгән.
— Ҡала коммуникацияларһыҙ йәшәй алмай, — тип һыҙыҡ өҫтөнә алды Ирек Ишмөхәмәт улы. — Баланың үлеменә килтергән был ҡурҡыныс осраҡ бындай фажиғәләрҙе иҫкәртергә тейеш. Хәүефле хәлдәргә әҙер булырға тейешбеҙ. Фажиғәләргә юл ҡуйырға ярамай, — тине Ирек Ялалов.
Республикала һыу бүлеү системаһының торошон биш йыл элек етди тикшерә башлағандар. Һуңғы йыл ярым эсендә коммуналь хужалыҡ хеҙмәткәрҙәренең был йүнәлештәге эшмәкәрлеге көсәйтелгән. Ирек Ялалов һүҙҙәренсә, канализация селтәрҙәренә, ә уның оҙонлоғо 51 км самаһы, даими мониторинг алып барыла. Бының өсөн юғары һөҙөмтәле заманса ҡорамалдар һатып алынған. Улар коллекторҙың емерелеүе мөмкин булған участкаларҙы асыҡлай. «Өфөводоканал» белгестәре 2007 йылдан алып Өфөнөң ер аҫтындағы һыу бүлеү системаһы лабиринтының торошон баһалау өсөн файҙаланылған немец техникаһы менән таныштырҙы. Коллекторҙы бәләкәй генә робот тикшерә һәм бөтә мәғлүмәтте операторға тапшыра. Компьютер мониторында торбаның етешһеҙлектәре бик асыҡ күренә. Мониторингынан һуң ремонт бригадалары эшкә тотона. Белгестәр беҙҙәге коммуникацияларҙың етешһеҙ яғын да билдәләне — уларҙың барыһы ла юл япмаһына бәйләнгән һәм башлыса уларҙың аҫтынан үтә.
Коллекторҙарҙың емерелеүенең төп сәбәбен асыҡлау өсөн республика ғалимдары етди тикшеренеүҙәр үткәргән һәм, бетон менән тимерҙе биохимик коррозия «ашай», тигән һығымтаға килгән. Агрессив мөхиттә бактерияларҙың билдәле бер төрө урынлаша һәм арматура менән бетонды серетә. Бындай реакциялар башланған урындар ҙа асыҡланған. Сәбәптәрҙе билдәләгәс, коммуналь хужалыҡ хеҙмәткәрҙәре бындай аварияларҙы нисек иҫкәртеп булыуын асыҡлаған. Бер нисә технология бар һәм улар әле үк уңышлы ҡулланыла.
Ҡағиҙә булараҡ, бындай мөхит тимер һәм бетондан эшләнгән конструкцияларға емергес йоғонто яһай, шуға күрә 2000 йылдан алып уларҙы ҡулланыу тыйылған. Яңы инженерлыҡ селтәрҙәрен төҙөү хәҙер һоро суйын һәм полипропилен торбалар ярҙамында алып барыла — улар коррозияға артыҡ бирешеп бармай.
Ирек Ялалов әйтеүенсә, инженерлыҡ коммуникацияларының туҙыуы Өфө буйынса 60-62 процентты тәшкил итә һәм әлеге мәлдә уларҙы алмаштырыу буйыса ҡала программаһы әҙерләнә. 20 млрд һум самаһы тәшкил иткән капитал һалыуҙар күләме 2020 йылға тиклем бөтөн коммуникацияларҙы ла яңыртырға мөмкинлек бирә. Өфөгә был аҡсаның 40 проценты талап ителә.
Баш ҡалалағы «ер аҫты йылғалары» торбаларын ремонтлау ғына бөтә проблемаларҙы ла хәл итмәйәсәк. Шуға күрә яҡын арала заманса технологиялар ярҙамында яңы инженерлыҡ коммуникацияларын күпләп төҙөй башларға кәрәк.
— Бындай авариялар булмаһын өсөн беҙ мөмкин булғанын да, булмағанын да эшләйбеҙ, — тип һыҙыҡ өҫтөнә алды Ирек Ялалов. — Был процеста алда барабыҙ һәм йыл һайын туҙған селтәрҙәр өлөшөн кәметәбеҙ. Проблеманы бер көндә хәл итеп булмауы аңлашыла, әммә беҙ аварияларға юл ҡуймаҫ өсөн хәүефле урындарҙы бөтөрөргә тырышабыҙ.


text:
Баш ҡалала юморист, «башҡорт Райкины» Әхәт Уразмәтов менән бәхилләшәләр
ӨФӨ, 2015 йыл, 3 июль. /«Башинформ» мәғлүмәт агентлығы, Ләйлә Аралбаева/.
2 июлдә башҡорт юморисы Әхәт Уразмәтов оҙаҡ ауырығандан һуң 84-се йәшендә вафат булды. Рәсәйҙең атҡаҙанған, Башҡортостандың халыҡ артисы, Өфө ҡалаһының почетлы гражданы, Х.Әхмәтов исемендәге Башҡорт дәүләт филармонияһының эстрада оҫтаһы, халыҡ уны билдәле Кәтүк менән Бағанай дуэтында ҡатнашыусы булараҡ белә ине.
Әхәт Сәлих улы Уразмәтов 1931 йылдың 9 ғинуарында БАССР-ҙың Шишмә районы Ҡалмаш ауылында тыуған. 1951 йылда Өфө сәнғәт училищеһының театр бүлеген тамамлағандан һуң хеҙмәт юлын башлай. 1952 йылда БАССР-ҙың атҡаҙанған артисы Ғәфүр Латипов менән Кәтүк менән Бағанай дуэтын ойоштора. Унда лирик һәм публицистик монологтар, Ҡадир Даяндың, Мостай Кәримдең, Шәриф Биҡҡолдоң юморескалары менән сығыш яһай. Дуэт составында Әхәт Уразмәтов бөтә Советтар Союзында гастролдәрҙә йөрөй. Ижади тормошонда артист сәхнәлә бик күп сағыу образдар тыуҙыра.
Әхәт Уразмәтов туплаған тәжрибәһен йәш эстрада артистарына тапшыра. Шул рәүешле башҡорт эстрадаһында емешле эшләгән Ҡыҙыҡ менән Мәҙәк көлкө театры ойошторола. Йәшенә ҡарамаҫтан, артист концерттарҙа, юмор фестивалдәрендә, юбилей кисәләрендә сығыш яһауын дауам итә. Күренекле артист, сағыу шәхес, яҡшы кеше Әхәт Уразмәтов хаҡында яҡты иҫтәлек беҙҙең күңелдәрҙә мәңге һаҡланыр.
Әхәт Уразмәтов менән бәхилләшеү 3 июлдә Башҡорт дәүләт филармонияһында (Гоголь урамы, 58) иртәнге сәғәт 11-ҙә башлана.


text:
Өфө — тейәп ебәрелгән продукция һәм тапшырылған торлаҡ күләме буйынса миллионлы ҡалалар араһында лидерҙар рәтендә Фото: автор фотоһы
Өфө — тейәп ебәрелгән продукция һәм тапшырылған торлаҡ күләме буйынса миллионлы ҡалалар араһында лидерҙар рәтендә
Өфө — тейәп ебәрелгән продукция һәм тапшырылған торлаҡ күләме буйынса миллионлы ҡалалар араһында лидерҙар рәтендә Фото: автор фотоһы
ӨФӨ, 2016 йыл, 15 март. /«Башинформ» мәғлүмәт агентлығы, Ксения Калинина/.
Өфө — тейәп ебәрелгән продукция һәм тапшырылған торлаҡ күләме буйынса миллионлы ҡалалар араһында лидерҙар рәтендә. Ҡаланың дәүләт статистикаһы бүлеге етәксеһе Оксана Даянова хакимиәттә үткән оператив кәңәшмәлә 2015 йылда баш ҡаланың социаль-иҡтисади хәленең төп күрһәткестәре тураһында һөйләне.
Былтыр Өфө тейәп ебәрелгән продукцияның дөйөм күләме буйынса миллионлы ҡалалар араһында Омскиҙан (676 миллиард һум) ҡала икенсе урын алды (670 миллиард һум). Артабан Пермь (575 миллиард), Силәбе (463), Волгоград (433), Екатеринбург (385), Красноярск (343) килә.
«Уҙған йылда баш ҡалала 824 759 квадрат метр торлаҡ төҙөлгән. Файҙаланыуға тапшырылған торлаҡ күләме буйынса Өфө миллионлы ҡалалар араһында — алтынсы, күп ҡатлы йорттарҙы тапшырыу буйынса — етенсе, мең кеше иҫәбенә бишенсе урында», — тип билдәләне Оксана Даянова.
Финанслауҙың бөтә сығанаҡтары иҫәбенә Өфө иҡтисадын үҫтереүгә йүнәлтелгән төп капиталға инвестициялар күләме 113,1 миллиард һум тәшкил иткән. Былтыр ҡаланың сәнәғәт производствоһы эшмәкәрлегендә ыңғай динамика һаҡланған. Сәнәғәт етештереүе индексы уҙған йылға ҡарата 100,8 процент.


text:
Нефтекама
Нефтекама — Башҡортостандағы республика әһәмиәтендәге ҡала.
2014 йылдың 1 апрелендә Нефтекама ҡала Советының ҡарары нигеҙендә урындағы хакимиәт башлығы итеп Рәшит Дәүләтов тәғәйенләнде[2].
Йөкмәткеһе
Халыҡ һаны[үҙгәртергә | вики-тексты үҙгәртергә]
Бөтә Рәсәй һәм Бөтә Союз халыҡ иҫәбе алыу мәғлүмәттәре буйынса халыҡ һаны (кеше)
Почетлы граждандар[үҙгәртергә | вики-тексты үҙгәртергә]
- Артемьев Яков Тимофеевич
- Баженов Алексей Лукьянович
- Баталин Юрий Петрович
- Баһаутдинов Риф Шәйхетдин улы
- Безденежных Федор Ильич, Социалистик Хеҙмәт Геройы
- Гинин Николай Степанович, Социалистик Хеҙмәт Геройы
- Ғәлләмов Нәбиб Солтан улы
- Ғаязова Гөлһылыу Хәли ҡыҙы, Социалистик Хеҙмәт Геройы
- Иванов Дмиртий Иванович
- Иванов Евгений Григорьевич, Социалистик Хеҙмәт Геройы
- Иваненко Евдокия Иосифовна
- Исламаев Исламгул Исламаевич
- Ихин Ҡәйүм Ғималетдин улы, Социалистик Хеҙмәт Геройы
- Карцев Евгений Васильевич
- Князев Николай Сергеевич
- Лялин Юрий Иванович
- Маликов Әхсән Баймөхәмәт улы
- Новиков Михаил Павлович
- Самсонов Александр Семенович, Социалистик Хеҙмәт Геройы
- Солтан-Ғәлиев Фәрит Хәйҙәр-Ғәли улы
- Фаттахова Фәйрүзә Махиян ҡыҙы
- Әхмәҙиев Мөхәмәт Шәйхетдин улы
- Әхмәтгәрәев Аҡмалетдин Зиһан улы, Социалистик Хеҙмәт Геройы
- Юшков Василий Васильевич
Ҡалала тыуған, йәшәгән һәм эшләп киткән билдәле шәхестәр[үҙгәртергә | вики-тексты үҙгәртергә]
- Диваев Рафаил Үзбәк улы (2 ноябрь 1950 йыл) — Башҡортостандың билдәле дәүләт эшмәкәре, 2008—2010 йылдарҙа Башҡортостан Республикаһы Хөкүмәте Премьер-Министры урынбаҫары, 1996—2008 йылдарҙа Башҡортостан Республикаһының эске эштәр министры, милиция генерал-лейтенанты, 1995—1999 йылдарҙа Башҡортостан Республикаһының I саҡырылыш Дәүләт Йыйылышы — Ҡоролтайҙың Вәкилдәр палатаһы депутаты, Почёт һәм Салауат Юлаев ордендары кавалеры, Башҡортостан Республикаһының атҡаҙанған юрисы. 1977—1995 йылдарҙа Нефтекама ҡала эске эштәр бүлегененең енәйәтселәрҙе эҙләү бүлексәһе етәксеһенең урынбаҫары, етәксеһе, артабан ҡала эске эштәр бүлеге етәксеһе урынбаҫары һәм етәксеһе, аҙаҡтан ҡала эске эштәр идаралығы етәксеһе була[4].
- Мөхәмәтшин Игорь Тимербулат улы (15 август 1963 йыл, Нефтекама), — вице-адмирал, һыу аҫты кәмәләрендә хеҙмәт итеүсе (урыҫса — подводник), 2012 йылдан адмирал Н. Г. Кузнецов исемендәге Хәрби-диңгеҙ академияһының начальник урынбаҫары[5].
- Хужин Илвир Илдар улы (14 июнь 1990, Нефтекама) — Рәсәй спортсыһы, бобслейсы, Рәсәйҙең халыҡ-ара класлы спорт мастеры. 2014 йылда Сочи ҡалаһында үткән Ҡышҡы Олимпия уйындарында ҡатнашыусы. Бобслей буйынса Рәсәй Федерацияһы йыйылма командаһы составында Александр Касьянов экипажында сығыш яһап, дүртенсе урынды яуланы.
- Әғзәмов Эдуард Лотфи улы (5 ноябрь 1937) — журналист һәм яҙыусы, СССР Журналистар союзы, Рәсәй һәм Башҡортостан Республикаһының Яҙыусылар союзы ағзаһы (1993), БАССР-ҙың атҡаҙанған мәҙәниәт хеҙмәткәре, Ғәли Соҡорой исемендәге әҙәби премия лауреаты. 1964 йылдан Нефтекамала йәшәй, «Ҡыҙыл таң» гәзитенең үҙ хәбәрсеһе булып эшләне.
- Якушев Владимир Владимирович (14 июнь 1968, Нефтекама) — Рәсәйҙең билдәле дәүләт эшмәкәре, 2005 йылдың 24 ноябренән Төмән өлкәһе губернаторы, «Берҙәм Рәсәй» сәйәси фирҡәһенең Юғары советы ағзаһы, иҡтисад фәндәре кандидаты (2005), Почёт (2008) һәм IV дәрәжә «Ватан алдындағы хеҙмәттәре өсөн» (2012) ордендары кавалеры[6].
Ҡала тураһында[үҙгәртергә | вики-тексты үҙгәртергә]
- 2015 йылда халыҡтың йәшәйеш именлеген тәьмин итеү өлкәһендә Нефтекама Волга буйы федераль округында иң яҡшы ҡала тип табылды[7][8].
- Интернетта Нефтекамалағы «Старые Papa’s» төркөмөнөң клибы популярлыҡ яулай бара
Иҫкәрмәләр[үҙгәртергә | вики-тексты үҙгәртергә]
- ↑ Численность населения Российской Федерации по муниципальным образованиям на 1 января 2015 года. Тәүге сығанаҡтан архивланған 6 август 2015. 6 август 2015 тикшерелгән.
- ↑ Хакимиәт башлығы һайланды. «Башҡортостан» гәзите, 2014, 1 апрель
- ↑ Почетные граждане Нефтекамска by MARKA
- ↑ Официальный сайт Министерства внутренних дел Республики Башкортостан. Глава 8. Ими гордится МВД Башкортостана (урыҫ.)
- ↑ Моряки и корабли. Мухаметшин Игорь Тимербулатович
- ↑ Губернатор Тюменской области. Официальный сайт (урыҫ.)
- ↑ Официальный сайт городского округа г. Нефтекамск, 8 декабря 2015 г. (урыҫ.) (Тикшерелгән 25 декабрь 2015)
- ↑ «Башинформ» мәғлүмәт агентлығы, 2015, 18 декабрь
Һылтанмалар[үҙгәртергә | вики-тексты үҙгәртергә]
- Сабирова Э. Өфө — халыҡтың йәшәйеш именлеген тәьмин итеү өлкәһендә Волга буйы федераль округында иң яҡшы ҡала. «Башинформ». 20 декабрь 2015 тикшерелгән.
- Почетные граждане Нефтекамска by MARKA
- Писатели земли башкирской. Справочник / Сост.: Р. Н. Баимов, Г. Н. Гареева, Р. Х. Тимергалина. — Уфа: Китап, 2006. — 496 с. (урыҫ.)
Халыҡ һаны буйынса аңлатма төрлө йылдарҙа иҫәп алыу тәртибенең айырмалығы булыу сәбәпле халыҡ һанының үҙенсәлегенә иғтибар итегеҙ.
- 1939 йыл — бар булған халыҡ һаны.
- 1989, 2002, 2010 йылдарҙа — даими йәшәгән урыны булып иҫәпләнгән халыҡ һаны
Ауылдағы халыҡ һаны буйынса мәғлүмәтте халыҡ иҫәбе буйынса алыу урынлы. Бөтә ил күләмендә үткән 1897, 1920, 1939, 1959, 1970, 1979, 1989, 2002, 2010 йылғы халыҡ иҫәбе буйынса мәғлүмәттәр бар һәм асыҡ ҡулланыуҙа табырға була. Ҡайһы бер китаптарҙы электрон төрҙә асып ҡарап була. 1926 йылғы халыҡ иҫәбе буйынса һәр ауыл тураһында мәғлүмәт осрағаны юҡ әле. Унан башҡа Өфө виләйәтендә 1865, 1879, 1886 йылдарҙа урындағы халыҡ иҫәбе алынған. Тағы ла ревиз яҙмалары аша мәғлүмәт бар.
- 1859 һәм 1865 йыл — Населенные пункты Башкортостана. Ч.I. Уфимская губерния, 1877. — Уфа:Китап, 2002. — 432 с. ISBN 5-295-03188-8 (ч. I). ISBN 5-295-03133-0.
-
- Өфө виләйәте ауылдарында халыҡ һаны буйынса мәғлүмәт 1859 һәм 1865 йылдарға ҡарата бар.
- 1866 йыл — Список населенных мест. Ч. II. Оренбургская губерния, 1866. — Уфа: Китап, 2006. — 260 с. ISBN 5-295-03815-7 (ч. II). ISBN 5-295-03133-0.
-
- Ырымбур виләйәте ауылдарында халыҡ һаны буйынса мәғлүмәт 1866 йылға ҡарата бар.
- 1897 йыл — Перепись населения. т.45 кн.01 Уфимская губерния. Н.А.Тройницкий (ред.)(С.-Петербург, 1901)
-
- Был китапта Өфө виләйәте ауылдары буйынса мәғлүмәт бар. 500 кешенән күберек булған ауылдар исемлеге.
- 1920 йыл — Населенные пункты Башкортостана. Ч.III. Башреспублика, 1926. — Уфа. Китап, 2002. — 400 с. ISBN 5-295-03091-1 (ч. III). ISBN 5-295-03133-0.
-
- Был китап 1926 йылға ҡарата төҙөлгән, әммә халыҡ иҫәбе 1920 йылға ҡарата бирелгән.
- 1939 йыл — БАССР. Административно-территориальное деление на 1 июня 1940 года – Уфа:Государственное издательство, 1941. – 387 с.
-
- Был китапта 1939 йылғы иҫәп алыу буйынса һәр ауыл буйынса мәғлүмәт бар.
- 1989 һәм 2002 йылдар — Башҡортостан Республикаһы ауылдарында 1989 һәм 2002 йылғы халыҡ иҫәбен алыу мәғлүмәттәре буйынса халыҡ һаны.
- 2010 йыл — Численность и размещение населения Республики Башкортостан по данным Всероссийской переписи населения 2010 года. Статистический сборник. (урыҫ.)
- Население Башкортостана: XIX-XXI века: статистический сборник / Территориальный орган Федеральной службы государственной статистики по Республики Башкортостан. — Уфа:Китап, 2008. — 448 с.: ил. ISBN 978-5-295-04439-7
-
- 1897 йылғы халыҡ иҫәбенән башлап ҡалалар, ҡала төрөндәге ҡасабалар, райондар, район үҙәктәре буйынса халыҡ һаны бар.


text:
Бар башҡорттар ҙа тел, рухи-мәҙәни ихтыяжын ҡәнәғәтләндерә алырға тейеш
Ҡайҙа йәшәүҙәренә ҡарамаҫтан, бар башҡорттар ҙа тел, рухи-мәҙәни ихтыяжын ҡәнәғәтләндерә алырға тейеш. Шундай фекерен белдерҙе бөгөн III Бөтә донъя башҡорттары ҡоролтайының пленар ултырышында Башҡортостан Президенты Мортаза Рәхимов.
—Ҡайһы бер кире тенденцияларҙы һаман да үҙгәртә алмауыбыҙҙы танырға кәрәк, — тине ул. — Бик йыш башҡа төбәктәрҙәге башҡорттарҙың тел, рухи-мәҙәни ихтыяжын ҡәнәғәтләндереү менән ҡыйынлыҡтар осрай. Йәштәрҙең бер өлөшө мәҙәни ерлеген юғалтҡан. Бөтә донъя башҡорттары ҡоролтайы был мәсьәләләр менән ныҡышмалыраҡ шөғөлләнергә тейеш, тип иҫәпләйем!


text:
Төбәк халҡы туғыҙ айҙа 7411 кешегә артҡан
Ғинуар-сентябрь айҙарында Башҡортостанда халыҡ һаны 7411 кешегә артҡан. Башҡортостанстат мәғлүмәттәренә ярашлы, халыҡтың тәбиғи артыуы 3869 кеше тәшкил иткән, миграцияның артыуы – 3542.
Тыуыусылар һаны был осорҙа, 2012 йылдың ғинуар-сентябрь айҙары менән сағыштырғанда, 0,6 процентҡа үҫкән. Вафат булыусылар һаны ла артҡан – 0,4 процентҡа.
Туғыҙ айҙа республикала 43 952 сабый донъяға килгән. Тыуымдың артыуы Өфө, Ағиҙел, Нефтекама, Октябрьский, Стәрлетамаҡ һәм тағы бер нисә ҡалала, шулай уҡ 16 муниципаль районда теркәлгән.
Был ваҡытта 40 083 кеше вафат булған.
Статистиктар Волга буйы федераль округының ете төбәгендә халыҡтың тәбиғи артыуын билдәләгән: Татарстанда (плюс 7467 кеше), Башҡортостанда (3869), Удмуртияла (2099), Пермь крайында (1077), Ырымбур өлкәһендә (1021), Сыуашстанда (644) һәм Марий Илендә (510).
Башҡортостанда үлемдең төп сәбәптәре араһында ҡан йөрөшө системаһы ауырыуҙары (47,4 процент, Рәсәй буйынса — 53,9 процент) өҫтөнлөк итә. Яман шеш ауырыуҙарынан (11,1 һәм 15,4 процент), фажиғәле осраҡтарҙан, ағыуланыуҙан һәм йәрәхәттәрҙән (10,6 һәм 9,1) үлеүселәр һаны юғары булып ҡала.


text:
Республикала китап күргәҙмә-йәрминкәһе ойошторола
ӨФӨ, 2015 йыл, 30 сентябрь. /«Башинформ» мәғлүмәт агентлығы, Ләйлә Аралбаева/.
Октябрҙә Башҡортостанда Әҙәбиәт йылына бағышланған автоуҙыш башлана. 1 октябрҙән 5-нә тиклем Зәйнәб Биишева исемендәге Башҡортостан «Китап» нәшриәте республиканың көньяҡ-көнсығыш райондарында китап күргәҙмә-йәрминкәһен ойоштора. Сара Бөрйән, Ейәнсура, Хәйбулла, Баймаҡ һәм Әбйәлил райондарында уҙғарыла.
Күргәҙмәлә Бөйөк Ватан һуғышында Еңеүҙең 70 йыллығына арналған китаптар, танылған яҙыусылар һәм шағирҙарҙың йыйынтыҡтары, иллюстрацияланған фотоальбомдар, бәләкәстәр өсөн сағыу китаптар, Ҡөрьән, 2016 йылға мосолман, йыртма, мәктәп календарҙары, ғилми-методик баҫмалар һәм башҡа әҙәбиәт тәҡдим ителә. Рим Әхмәтов, Тамара Ғәниева, Дамир Шәрәфетдинов, Марсель Сәлимов әҙәбиәт һөйөүселәрҙе яңы китаптары менән ҡыуандырасаҡ.
«Төп бурысыбыҙ — китаптарҙы республиканың иң алыҫ мөйөштәренә тиклем алып барып еткереү. Нәшриәт хеҙмәткәрҙәре милли әҙәбиәтте пропагандалау һәм китап уҡыуға иғтибарҙы йәлеп итеү маҡсатында яҙыусылар менән осрашыуҙар, ошо авторҙарҙың китаптарынан күргәҙмәләр ойоштора», — тип билдәләнеләр нәшриәттә.


text:
Башҡортостан Хөкүмәте менән Урал аръяғында бәләкәй бизнесты үҫтереү Программаһы бүлеге раҫланды
Башҡортостан Хөкүмәтенең 25 августағы ҡарары менән 2011 йылда Урал аръяғында бәләкәй һәм урта эшҡыуарлыҡты үҫтереүҙең ярҙамсы программаһы раҫланды.
Төбәктә бәләкәй һәм урта эшҡыуарлыҡты үҫтереү һәм уны социаль интеграциялау өсөн уңайлы шарттар булдырыу Программа бүлегенең төп маҡсаттары итеп билдәләнде.
Бының өсөн эшҡыуарҙарҙың мәшғүллеге һәм үҙ-үҙен ойоштороу, иҡтисади һәм юридик яҡтан мәғлүмәтлелеген күтәреү, бәләкәй һәм урта бизнес субъекттарына консультациялар биреү һәм уҡытыу мәсьәләләре хәл ителә.
Ярҙамсы программа менән муниципаль программаларға ярҙам итеү ҡаралған. Федераль һәм республика бюджетынан бүленгән 42,4 миллион һум аҡса киләһе ике маҡсатта ҡулланыласаҡ: бизнесты башлау — «старт-ап» һәм лизинг түләүҙәренең бер өлөшөн субсидиялаштырыу.
Бәләкәй бизнес өсөн кредиттар алыу мөмкинлеген Сибайҙа һәм Асҡарҙа булған «Башҡортостан Республикаһы микрофинанслау үҙәге» коммерцияға ҡарамаған автономиялы ойошмаһының офистары тәьмин итә. Бында эшҡыуарҙар бушлай консультация алыу һәм Өфөгә килеп тормайынса микрофинанслауға ғариза биреү мөмкинлегенә эйә.
Ярҙамсы программаны тормошҡа ашырыу сиктәрендә сентябрҙә Башҡортостандың Эшҡыуарлыҡ һәм туризм буйынса дәүләт комитеты үҙ эшеңде булдырыу, һалым һәм дәүләт ярҙамы мәсьәләләре буйынса уҡыу семинары үткәрәсәк.
Башҡортостандың Эшҡыуарлыҡ һәм туризм буйынса дәүләт комитеты шулай уҡ Программа бүлеген ғәмәлгә ашырыу сиктәрендә октябрҙә яңы эш башлаған эшҡыуарҙар өсөн бушлай ҡыҫҡа ваҡытлы уҡыу курстарын ойоштормаҡсы, тип хәбәр иттеләр республика Хөкүмәтенең матбуғат хеҙмәтенән.


text:
Өфөлә «Махсус техника. Юл төҙөлөшө» күргәҙмәһе асыласаҡ
ӨФӨ, 2014 йыл, 8 сентябрь. /«Башинформ» мәғлүмәт агентлығы, Розалия Вәлиева/.
«Махсус техника. Юл төҙөлөшө» VIII махсуслаштырылған күргәҙмә Өфөнөң «ВДНХ-Экспо» күргәҙмә комплексы майҙансығында 9 сентябрҙә асыласаҡ.
Күргәҙмәлә Мәскәүҙән, Санкт-Петербургтан, Ульянов, Силәбе, Ростов, Свердловск, Түбәнге Новгород өлкәләренән, Татарстан, Башҡортостан һәм Удмурт Республикаларынан компаниялар ҡатнашасаҡ.
«ВДНХ-Экспо» күргәҙмә комплексының асыҡ майҙанында төҙөлөш, юл төҙөлөшө, илебеҙҙә һәм сит илдә сыҡҡан йөк тейәү техникаларының экспозицияһы тәҡдим ителәсәк. Сит ил етештереүселәренең техникаһын «Лонмади» яуаплылығы сикләнгән йәмғиәте (JCB төҙөлөш һәм юл төҙөлөшө техникаһы), «Коминвест-АКМТ» ябыҡ акционерҙар йәмғиәте (коммуналь-йыйыштырыу техникаһы) күрһәтәсәк, күргәҙмәлә тәүге тапҡыр «РУСГАЙК», «ПРОМЭК Краш Энд Скрин Компани» яуаплылығы сикләнгән йәмғиәттәре компаниялары ҡатнаша.
Илебеҙ заводтары-етештереүселәренең продукцияһын «Автоиндустрия» («Камаз» автомобилдәре һәм «Сеспель» махсус техника), «УфаДорМаш» техник үҙәк, «РудПром» яуаплылығы сикләнгән йәмғиәттәре һәм башҡалар күрһәтәсәк.
«ВДНХ-Экспо» бинаһында яғыулыҡ-майлау материалдары, төҙөлөш, юл төҙөлөшө ҡорамалдары һәм материалдары, махсуслаштырылған техникаға запас һәм туплаусы частар экспозицияһы тәҡдим ителәсәк. «Махсус техника. Юл төҙөлөшө-2014» эш программаһы сиктәрендә «Төбәк юл төҙөлөшөнөң көнүҙәк мәсьәләләре» конференцияһы уҙасаҡ.


text:
Өфөлә 17 апрелдә балет сәнғәте байрамы асыла
17 апрелдә Өфөлә Рудольф Нуриев исемендәге XIX Халыҡ-ара балет сәнғәте фестивале асыла. Аҙна дауамында Башҡорт дәүләт опера һәм балет театры саҡырылған солистар ҡатнашлығында классик һәм хәҙерге заман спектаклдәрен тәҡдим итәсәк. Фестиваль Р.Нуриев исемендәге Башҡорт хореография училищеһы уҡыусыларының концерты менән асыласаҡ.
18-19 апрелдә театр сәхнәһендә Италия ҡунаҡтары – Лилиан Кози һәм Маринель Стефанеску труппаһы сығыш яһаясаҡ.
20 апрелдә Өфө тамашасылары өсөн Людвиг Минкустың «Баядерка» балеты тәҡдим ителәсәк.
21 апрелдә ике ваҡиға көтөлә: «Мәскәү» рус камера балеты солистары бер актлы «Эдит Пиаф: Бер нигә лә үкенмәйем...» балетын күрһәтәсәк һәм Өфөлә үткәрелгән халыҡ-ара конкурстар лауреаттарының гала-концерты ойоштороласаҡ.
22 апрелдә – Людвиг Минкустың «Дон Кихот» балеты, 23 апрелдә Адольф Адандың «Жизель» балеты тәҡдим ителәсәк. Фестиваль 24 апрелдә гала-концерт менән тамамлана.
Саҡырылған солистар ҡатнашлығындағы спектаклдәргә билеттар – 200-2000 һум, һуңғы тамашаға 500-4000 һум тора.


text:
Башҡорт Ҡыш бабайының ҡунаҡ тирмәһе Ишембай районында буласаҡФото: Олег Яровиков
Башҡорт Ҡыш бабайының ҡунаҡ тирмәһе Ишембай районында буласаҡ
Башҡорт Ҡыш бабайының ҡунаҡ тирмәһе Ишембай районында буласаҡФото: Олег Яровиков
ӨФӨ, 2015 йыл, 9 ноябрь. /«Башинформ» мәғлүмәт агентлығы, Ольга Мортазина/.
Башҡорт Ҡыш бабайының ҡунаҡ тирмәһе Ишембай районында урынлашасаҡ. Бөгөн «Башинформ» агентлығында уҙған матбуғат конференцияһында ошо хаҡта билдәле булды. Республиканың Эшҡыуарлыҡ һәм туризм буйынса дәүләт комитеты вәкилдәре иң яҡшы тирмәгә конкурс йомғаҡтары тураһында һөйләне һәм ғинуар айындағы каникулда ғаилә менән ял итеүгә иҫәпләнгән «Һоҡланғыс Башҡортостан» социаль проекты менән таныштырҙы.
Республика халҡы ғына түгел, күрше төбәктәрҙә йәшәүселәр ҙә Башҡортостан туроператорҙары һәм отельерҙары хеҙмәттәре менән файҙаланыр тип күҙ уңында тотола. Ведомство мәғлүмәттәре буйынса, ҡунаҡханаларҙың күбеһе ярайһы уҡ ташлама яһарға ризалашҡан, мәҫәлән, «Таң» ҡунаҡханаһы 50 процентлы дисконт тәҡдим итә. Һөҙөмтәлә йәшәү хаҡы тәүлегенә бер кешегә 550 һум буласаҡ. Өфөлә иһә тәүлегенә 400-500 һум.
Дәүләт комитеты етәксеһе Вячеслав Ғиләжетдинов һөйләүенсә, Өфөлә Яңы йыл шыршылары ҡуйылған майҙандар буйлап сәғәт һайын метробустар йөрөйәсәк. Хаҡы — 10 һум самаһы.
Урындағы туристик компаниялар Ҡыш бабай тирмәһенә «бер көнлөк» автобус турын тәҡдим итә, улар Яңы йыл майҙансыҡтары асылғас та эшләй башлай. Конкурста бай саралар программаһы әҙерләгән Ишембай районы еңеп сыҡты.
Ҡыш бабайға килгәндә, Яңы йылдың төп персонажы Өфөгә самолет менән киләсәк, баш ҡала шыршыларын ҡарап сығасаҡ һәм балалар йорттары тәрбиәләнеүселәре менән осрашасаҡ, һуңынан уның өсөн әҙерләнгән тирмәгә юл тотасаҡ. Унда ул ҡунаҡтарҙы ҡабул итәсәк һәм бәләкәстәрҙең хыялдарын бойомға ашырасаҡ.
Ҡыш бабайға хатты ошо адресҡа яҙырға кәрәк: Башҡортостан, Ишембай районы, Урман-Бишҡаҙаҡ ауылы, Ҡыш бабайға.


text:
2011 йылдың 11 айында тулайым төбәк продуктының күләме триллион һумға етәсәк, тип көтөлә
Кисә Башҡортостан Республикаһы Хөкүмәтенең оператив кәңәшмәһендә БР Хөкүмәте Премьер-министры Азамат Илембәтов уҙып барған 2011 йылға яҡынса йомғаҡ яһаны.
— Йылды дөйөм алғанда яҡшы тамамлайбыҙ, уға һуңғы йомғаҡтар 2012 йыл башында яһаласаҡ, — тип билдәләне Азамат Илембәтов, — әммә республика үҫешенең төп күрһәткестәре һәм тенденциялары бөгөндән үк билдәле. Тулайым төбәк продуктының үҫеш темптары 11 айҙа былтырғы ошо уҡ осорға ҡарата 109,2 процентты тәшкил итте. Абсолют һандарҙа йыл йомғаҡтары буйынса республика триллион һумға яҡынлаша.
Сәнәғәт етештереү индексы 11 ай йомғаҡтары буйынса – 109,7%, был Рәсәй буйынса уртаса күрһәткескә ҡарағанда ике тапҡырға юғарыраҡ. Машиналар төҙөү өлкәһендәге, металлургия производствоһындағы, эшкәртеү сәнәғәтендәге динамика өмөт уята. Республиканың сәнәғәт комплексында әлеге ваҡытта дөйөм алғанда 110 млрд һум суммалыҡ 20-нән ашыу ҙур проект тормошҡа ашырыла йәки юғары әҙерлек дәрәжәһенә еткерелгән. Улар иҫәбендә Азамат Илембәтов «Газпром нефтехим Салауат» асыҡ акционерҙар йәмғиәтендәге Бөтә Рәсәй газ химияһы үҙәге, «Белсталь» асыҡ акционерҙар йәмғиәтенең металлургия комплексы, поликристаллы кремний һәм ҡояш модулдәре заводы, Alstom/РусГидро энергия һаҡлаусы технологиялар технопаркы, «СЕЛЕНА» яуаплылығы сикләнгән йәмғиәтенең ағас эшкәртеүҙең тулы циклы булдырылған производствоһы, «Роторфлай» Р-30 үтә еңел вертолеттар производствоһы, иген эшкәртеү һәм глютен, крахмал һәм биополимерҙар етештереү комплексы, базальт сүс һәм базальтлы пластик арматура етештереү, арматура етештереүсе Danieli металлургия заводы, «Мегастрой» яуаплылығы сикләнгән йәмғиәтенең МДФ плиталар етештереү заводы, ҡаты көнкүреш ҡалдыҡтарын эшкәртеү заводы, кабель заводы, ҙур форматлы фанера заводы кеүек проекттарҙы атаны.
Агросәнәғәт комплексында ла ыңғай тенденциялар күҙәтелә. Агросәнәғәт комплексына дәүләт ярҙамы механизмдары һәм сығымдар бюджеты быйыл яҙғы баҫыу эштәре башланғанға тиклем билдәләнгән. Республика ҡаҙнаһында тармаҡҡа 5,7 млрд һум күләмендә дәүләт ярҙамы (капитал һалыуҙарҙан тыш) ҡаралған, шул иҫәптән республика бюджетынан – 3,5 млрд һум, федераль бюджеттан – 2,2 млрд һум.
2011 йылда иген уңышы 3,2 млн тоннанан ашты (уртаса уңыш гектарынан 21 ц), шәкәр сөгөлдөрөнән — 1,4 млн тонна (250 ц/га), майлы культураларҙан 300 мең тоннанан ашыу (11 ц/га) уңыш йыйып алынды. Быйылғы ауыл хужалығы культураларының уңышы йыл ярымлыҡ ихтыяжды ҡапларға мөмкинлек бирә. Төп, страховка һәм күсмә фондтарға орлоҡ тулы күләмдә һалынған. Дөйөм алғанда, быйыл үҫтерелгән ауыл хужалығы продукцияһы күләмдәре былтырғы кимәлдән дүрт тапҡырға күберәк.
2011 йылда ауыл хужалығы өлкәһендә хеҙмәттәшлек итеү һәм эре инвестиция проекттарын ғәмәлгә ашырыу тураһында килешеүҙәргә ҡул ҡуйылды. «2012-2016 йылдарға Башҡортостан Республикаһында 500 һөтсөлөк-тауар фермалары» программаһы әҙерләнде.
Йыл аҙағына хеҙмәтсәндәргә 15 процентҡа эш хаҡын арттырыуҙы Азамат Илембәтов өҫтөнлөклө бурыстар иҫәбендә тип атаны. Дәүләт һәм муниципаль учреждениелар хеҙмәткәрҙәренә эш хаҡы 6,5 процентҡа ике тапҡыр – 1 ғинуарҙан һәм 1 октябрҙән арттырылды. Балалар баҡсалары тәрбиәселәренә эш хаҡына айлыҡ өҫтәмәләр күләме ике тапҡырға артты. Уҡытыусыларҙың эш хаҡы 30 процентҡа күтәрелде. Теркәлгән эшһеҙлек кимәле йыл башындағы 2 процент менән сағыштырғанда 1,4 процентҡа тиклем кәмене, тип хәбәр иттеләр БР Хөкүмәтенең матбуғат хеҙмәтенән.


text:
Өфөнө йәнә «Беренсе класс уҡыусылары аллеяһы» биҙәйәсәк Фото: Олег Яровиков
Өфөнө йәнә «Беренсе класс уҡыусылары аллеяһы» биҙәйәсәк
Өфөнө йәнә «Беренсе класс уҡыусылары аллеяһы» биҙәйәсәк Фото: Олег Яровиков
ӨФӨ, 2016 йыл, 2 сентябрь. /«Башинформ» мәғлүмәт агентлығы, Эльмира Сабирова/.
Шәмбе, 10 сентябрҙә, Өфөләге «Ҡашҡаҙан» мәҙәниәт һәм ял паркында «Беренсе класс уҡыусылары аллеяһы» барлыҡҡа киләсәк. Был көндә бында «Балалар — беҙҙең киләсәгебеҙ» тип аталған байрам уҙғарыла. Ойоштороусылар — «Уфанет» компанияһы һәм ҡала хакимиәте. Тематик аллеяны яҡынса 12 мең уҡыусының фотоһүрәттәре биҙәйәсәк. Былтыр Өфөлә 11 мең беренсе класс уҡыусыһы 360 метрлыҡ аллеяның геройы булды.
Байрам барышында тематик майҙансыҡтар асыла, унда һәр бала үҙен төрлө һөнәрҙә һынап ҡарай ала. Кинологтар, янғын һүндереүселәр, журналистар, табиптар һәм башҡа бик күп һөнәр эйәләре үҙ эштәренең серҙәре менән бүлешәсәк. Ҡашҡаҙан күле буйында әкиәт сәхнәләштереләсәк.
Ойоштороусылар билдәләүенсә, алты йыл эсендә проект илдә балаларҙың көтөп алған байрамдарының береһенә әүерелде. Быйыл акция 30 ҡалала үткәрелә. Өфө менән бергә беренсе класс уҡыусыларын Ҡазан, Каменск-Уральск, Ҡурған, Магнитогорск, Тамбов һәм башҡа ҡалаларҙа ҡотлайҙар.
Байрам көндөҙгә сәғәт 12-лә башлана.


text:
Сулица (Куйбышев һыу һаҡлағысы ҡушылдығы)
Сулица — Рәсәйҙәге йылға. Марий Эл Республикаһы/Сыуаш Республикаһы/Киров өлкәһе/Татарстан Республикаһы [1] биләмәләрендә аға. Йылға Куйбышев (Свияжский залив) һыуһаҡлағысының уң ярына тамағынан 5,9 км өҫтәрәк ҡушыла. Йылға оҙонлоғо 47 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Үрге Волга һыу бассейны округында урынлашҡан, һыу хужалығы участкаһы — Волга йылғаһы Чебоксар ГЭС-ынан Ҡазан ҡалаһына тиклем, Свияга һәм Цивиль йылғаларын индермәйенсә. Бәләкәй йылға бассейны (йылға эске бассейны) — Волга ҡушылдыҡтары бассейны, Ока тамағынан Куйбышев һыуһаҡлағысына тиклем (Сура бассейны һаналмай), йылға бассейны — (Үрге) Волга, Куйбышев һыуһаҡлағысына тиклем (Ока бассейны ҡушылмай)[2].
Һыу ресурстарының федераль агентлығы тарафынан әҙерләнгән Рәсәй Федерацияһы территорияһын һыу хужалығы буйынса районлау геоинформация системаһы мәғлүмәттәре буйынса[2]:
- Дәүләт һыу реестрында һыу объектының коды — 08010400712112100003122
- Гидрологик өйрәнеү (ГӨ) буйынса коды — 112100312
- Бассейн коды — 08.01.04.007
- ГӨ буйынса томы — 12
- ГӨ буйынса сығарылыш — 1
Иҫкәрмәләр[үҙгәртергә | вики-тексты үҙгәртергә]
- ↑ «Рәсәй гидротехник ҡоролмалар регистры һәм дәүләт һыу кадастры үҙәге».
- ↑ 2,0 2,1 РФ һыу реестры: Сулица.


text:
Башҡортостан Республикаһының экология порталы асылды
Башҡортостан Республикаһы экология порталының беренсе этабын ойоштороу буйынса эштәр тамамланды. Проект маҡсаты — Башҡортостан экологияһы, уникаль тәбиғәте һәм тәбиғәттән файҙаланыу буйынса мәғлүмәтлелекте арттырыу, белем кимәлен күтәреү.
Экология порталының икенсе этабы ла эшләнеү өҫтөндә, уның функционалы ҡулланыусыларға белгес-экологтар менән бәйләнешкә инергә мөмкинлек бирәсәк. Портал был темалар буйынса үҙ-ара аралашырға, экология һәм тәбиғәтте һаҡлау тематикаһы буйынса дөйөм мәғлүмәт киңлегендә урын алырға, шулай уҡ һәр төрлө конкурстарҙа һәм сараларҙа ҡатнашырға юл асасаҡ.


text:
Рөстәм Хәмитов республика Дәүләт Йыйылышына йыллыҡ Мөрәжәғәтнамәһе менән сығыш яһай
Башҡортостан Президенты Рөстәм Хәмитов республика парламенты депутаттары алдында БР Дәүләт Йыйылышы – Ҡоролтайға йыллыҡ Мөрәжәғәтнамәһе менән сығыш яһай. Тәҡдим ителгән документта яҡын ваҡыт арауығына һәм алыҫ киләсәккә республиканың төп йүнәлештәре билдәләнгән.
Былтыр 30 ноябрҙә тәҡдим ителгән бынан алдағы Мөрәжәғәтнамәһендә Рөстәм Хәмитов, граждандарҙың көнкүрешен яҡшыртырға һәм улар өсөн лайыҡлы йәшәү шарттары булдырырға ынтылыу яҡын аралағы төп бурыс, тип әйткәйне. Быйылғы Мөрәжәғәтнамәһендә лә кешеләрҙең тормошон яҡшыртырға ынтылыуҙы яҡын киләсәккә бурысты билдәләүсе йүнәлеш тип атаны.
— Беҙҙең төп маҡсат – кешеләрҙең тормошон яҡшыртыу, граждандарға уңайлы һәм хәүефһеҙ йәшәү шарттары булдырыу, — тине Рөстәм Хәмитов. — Был маҡсаттарҙы тормошҡа ашырыу өсөн күп көс, мөмкин булған бөтә материалдарҙы һәм интеллектуаль ресурстарҙы файҙаланыу талап ителә. Беҙ бөтә нәмә йылдам үҫешкән донъяла йәшәйбеҙ. Хәҙерге йәмғиәттең төп сифаттары – дөйөм индустриялаштырыу, инновация иҡтисады, кешелек капиталына инвестициялар өҫтөнлөгө. Иҫкергән шаблондар яраҡһыҙ, тимәк, ҡатмарлы мәсьәләләрҙе хәл итеү өсөн яңы механизмдар эҙләргә кәрәк. Тормош сифатының үҫеше тәү сиратта йәмғиәттең үҫеш кимәленә, уның мәҙәниәтлелегенә, матди һәм рухи дәғүәләренә бәйле, — тип һыҙыҡ өҫтөнә алды республика башлығы.


text:
Йылытыу миҙгеле башлана
Башҡортостанда 63 муниципалитеттың 40-ы йылытыу миҙгелен башлау тураһында ҡарар ҡабул итте. Туғыҙ муниципаль берәмектә йорттарға һәм социаль объекттарға йылы бирелгән дә инде, тип хәбәр итә башинформ агентлығы. Республика Торлаҡ-коммуналь хужалыҡ министрлығының матбуғат хеҙмәтенән хәбәр итеүҙәренсә, барлыҡ ҡалалар һәм райондар йылытыу миҙгеленә әҙерлек паспорттарын тапшырған. Торлаҡ фонды, ҡаҙанлыҡтар һәм йылылыҡ селтәрҙәре ҡышҡа әҙер. Көҙгө-ҡышҡы миҙгелдә 130 саҡырымдан ашыу йылылыҡ һәм 200 һыу үткәреү селтәрҙәре алмаштырылған, күп фатирлы 812 йортта капиталь ремонт тамамланған. Йорттар ҡышҡы шарттарҙа эшләүгә тулыһынса әҙер. Коммуналь предприятиеларҙа резерв яғыулығының етерлек запасы булдырылған.


text:
Баш ҡаланың сауҙа предприятиеларында 9 ай эсендә 1500-ҙән ашыу яңы эш урыны булдырылған
Өфөлә 5,6 меңдән ашыу сауҙа һәм дөйөм туҡланыу предприятиеһы эшләй. Ағымдағы йылдың туғыҙ айы эсендә ҡалала 97 сауҙа объекты төҙөлгән һәм реконструкциянан һуң ҡайтанан асылған, 1500-ҙән ашыу яңы эш урыны булдырылған. Объекттарҙың дөйөм майҙаны 80 мең квадрат метрҙан ашыу тәшкил итә. Йәнә 26 объект төҙөлөп ята.
Бындай мәғлүмәттәр менән мэрияла үткән матбуғат конференцияһында Өфө хакимиәте башлығы урынбаҫары Марат Ғәлиуллин таныштырҙы. Уның һүҙҙәренсә, баш ҡаланың ҡулланыусылар баҙарында дөйөм алғанда барлыҡ төп күрһәткестәр буйынса ыңғай динамика күҙәтелә. 2012 йылдың ғинуар-сентябрь айҙарында иҡтисадтың бөтә тармаҡтары буйынса ҙур һәм урта предприятиеларҙа хеҙмәткәрҙәрҙең уртаса айлыҡ һаны 328065 кеше тәшкил итте. Уларҙан 24 меңдән ашыу кеше сауҙа предприятиеларына тура килә (үткән йылдың ошо уҡ осоро менән сағыштырғанда, был 11,1 процентҡа күберәк). Дөйөм туҡланыу предприятиеларында 2259 кеше эшләй (2011 йылдың ошо уҡ осоро менән сағыштырғанда, был 2,2 процентҡа күберәк).
Марат Ғәлиуллин билдәләүенсә, эш хаҡы кимәле буйынса ла ыңғай үҙгәрештәр бар. 2012 йылдың туғыҙ айында иҡтисадтың бөтә тармаҡтары буйынса Өфөнөң ҙур һәм урта предприятиеларында бер хеҙмәткәрҙең уртаса айлыҡ эш хаҡы 27 мең һумдан ашыу тәшкил итте, шул иҫәптән күмәртәләп һәм ваҡлап сауҙа итеү өлкәһендә был күрһәткес 21400 һумға тиң. Үҫеш темпы – 110,8 процент.


text:
Белорет металлургия комбинаты һәләтле балаға ярҙам итте
«Мечел» компанияһына ингән «Белорет металлургия комбинаты» асыҡ акционерҙар йәмғиәте етәкселеге Үҙән балалар йортонда тәрбиәләнеүсе Николай Васильевҡа Беренсе каналдағы «Умники и умницы» программаһында ҡатнашыу өсөн Мәскәүгә барыуына 60 мең һум күләмендә бағыусылыҡ ярҙамы бүлергә ҡарар итте.
Быйыл февралдә ун беренсе синыф уҡыусыһы Николай Васильев «Умники и умницы» программаһының һайлап алыу турында ҡатнашты. 1 сентябрҙә Үҙән балалар йортона Николайҙы Мәскәүгә «Умники и умницы» интеллектуаль программаһында ҡатнашыу өсөн саҡырып телеграмма килде, уны яҙыу 1-3 декабрҙә үткәрелә. 28 ноябрҙә Николай Мәскәүгә оса, ә 29 ноябрҙә «Умники и умницы» тапшырыуының алыштырғыһыҙ авторы һәм алып барыусыһы Мәскәү дәүләт халыҡ-ара мөнәсәбәттәр институты (МГИМО) профессоры Юрий Вяземский менән осрашасаҡ. Был программаның ун һигеҙ йыллыҡ тарихында тәүге тапҡыр унда балалар йортонда тәрбиәләнеүсе ҡатнашасаҡ.
Белорет металлургия комбинаты Николай Васильевты «Умники и умницы» программаһына ебәреүгә аҡса бүлергә ҡарар итте. “Һәр баланың үҙ ғаиләһе йылыһы һәм хәстәре менән солғап алынған тулы ҡанлы тормошҡа хоҡуғы бар, ләкин, ҡыҙғанысҡа ҡаршы, бөтә балалар ҙа бындай мөмкинлеккә эйә түгел. Беҙ балаларҙы үҙебеҙҙекеләргә һәм ситтәргә айырмайбыҙ. Белорет металлургия комбинаты һәр ваҡыт хәленән килгән тиклем етем һәм ата-әсә ҡарауынан мәхрүм ҡалған балаларға ярҙам күрһәтә. Айырыуса шуны әйтәһем килә: бөгөн аҡыллы һәм инициативалы балаларҙы яҡлап, беҙ үҙебеҙгә иртәгәһе көнгә ышаныс тәьмин итәбеҙ, ә иң мөһиме, балаларға – беҙҙең киләсәгебеҙгә ошондай мөмкинлек бирәбеҙ”, – тип билдәләне “Белорет металлургия комбинаты” асыҡ акционерҙар комбинатының идара итеүсе директоры Виктор Камелин.
Әйткәндәй, предприятие Үҙән балалар йортона беренсе тапҡыр ғына ярҙам итмәй, тип хәбәр иттеләр комбинаттың матбуғат хеҙмәтенән. Күп йылдар инде Белорет металлургия комбинаты унда тәрбиәләнеүселәрҙе Яңы йыл байрамдары менән ҡотлай һәм бөтә балаларға ла тәм-томдар тапшыра, көнкүреш проблемаларын хәл итеүҙә ярҙам күрһәтә.


text:
БР Дәүләт Йыйылышы - Ҡоролтай ҡарамағындағы Йәштәрҙең йәмәғәт палатаһы ойошторолдо
Бөгөн БР Дәүләт Йыйылышы – Ҡоролтай ҡарамағындағы Йәштәрҙең йәмәғәт палатаһына үткәрелгән конкурстың өсөнсө этабы тамамланды һәм уның ҡалған ун биш ағзаһы билдәләнде. Хәбәр итеүебеҙсә, Йәштәрҙең йәмәғәт палатаһының БР Дәүләт Йыйылышы – Ҡоролтайы алдан раҫлаған ағзалары конкурстың икенсе этабына уңышлы үткән йәштәр һәм балалар йәмәғәт берләшмәләре вәкилдәре – 25 кандидат менән һөйләшеү үткәрҙе. Һөҙөмтәлә кандидаттар араһынан 15 кеше Йәштәрҙең йәмәғәт палатаһы ағзалары тип һайланды.
Тейешле күләмдә тауыш йыя алмаған ун кандидат Йәштәрҙең йәмәғәт палатаһының резервын тәшкил итәсәк һәм уның эшендә ҡатнашыу хоҡуғына эйә буласаҡ. Ун биш ағзаның береһе вәкәләтлеген ваҡытынан алда һалған осраҡта, улар палатаның төп составына һайлана ала.
Ун биш ағза исемлегенә Бөтә донья башҡорттар ҡоролтайының башҡарма комитеты Йәштәр советы, Ауыл йәштәре Рәсәй союзының Башҡортостан төбәк бүлексәләре, ”Берҙәм Рәсәй Йәш Гвардиясылары”, Башҡортостан Республикаһы йәштәр союзы, БР–ҙың “Азатлыҡ” татар йәштәре союзы, “Пласт” украин йәштәре союзы, “Башҡортостан пионерҙары”, “Башҡортостан Республикаһы йәш ғалимдар советы”, Башҡорт дәүләт аграр университеты студенттары һәм аспиранттары профсоюзы һәм башҡа ойошмалар вәкилдәре индерелде.


text:
Рөстәм Хәмитов Рәсәйҙәге ЮНЕСКО эштәре буйынса комиссияның яуаплы секретары Григорий Орджоникидзе менән осраштыФото: Олег Яровиков
Рөстәм Хәмитов Рәсәйҙәге ЮНЕСКО эштәре буйынса комиссияның яуаплы секретары Григорий Орджоникидзе менән осрашты
Рөстәм Хәмитов Рәсәйҙәге ЮНЕСКО эштәре буйынса комиссияның яуаплы секретары Григорий Орджоникидзе менән осраштыФото: Олег Яровиков
ӨФӨ, 2016 йыл, 25 март. /«Башинформ» мәғлүмәт агентлығы, Александр Смирнов/.
24 мартта Республика йортонда Башҡортостан Башлығы Рөстәм Хәмитов Рәсәйҙәге ЮНЕСКО эштәре буйынса комиссияның яуаплы секретары Григорий Орджоникидзе менән осрашты. Осрашыуҙа шулай уҡ Кеше тураһында халыҡ-ара фәндәр академияһы президенты, үҙ ирке буйынса ЮНЕСКО илсеһе Александра Очирова һәм Рәсәй ЮНЕСКО кафедраларының координация комитеты рәйесе Владимир Егоров ҡатнашты.
Республика биләмәһендә берлектәге проекттарҙы ғәмәлгә ашырыу, шул иҫәптән Рәсәйҙә тәүге геопарк булдырыу мәсьәләләре тикшерелде.
– ЮНЕСКО комиссияһы ҡарамағында геопарктар буйынса комитет ойошторасаҡбыҙ. Башҡортостанда геопарк булдырыу тәүге пилот проекты буласаҡ , – тип хәбәр итте Григорий Орджоникидзе.
Рәсәйҙәге ЮНЕСКО эштәре буйынса комиссияның яуаплы секретары республика Башлығына М.Аҡмулла исемендәге Башҡорт дәүләт педагогия университетында ЮНЕСКО кафедраларының координация комитеты ултырышы уҙыуы хаҡында һөйләне. Унда ЮНЕСКО кафедраларын булдырыу өсөн илдәге юғары уҡыу йорттарынан килгән алты ғариза ҡаралды. Өфө дәүләт авиация техник университеты һәм Өфө дәүләт нефть техник университетының ғаризалары алдараҡ тәҡдим ителде.
Бынан тыш, «Евразия йөрәге» фестивале сиктәрендә «Евразия киңлегендә мәҙәни-ара диалог» тип аталған ғилми конференция үткәреү мәсьәләһе тикшерелде. Унда ҡатнашыу өсөн Евразия илдәренең ЮНЕСКО эштәре буйынса генераль секретарҙарын саҡырыу күҙаллана.


text:
11 ноябрь
11 ноябрь — григориан стиле буйынса йылдың 315-се көнө (кәбисә йылында 316-се). Йыл аҙағына тиклем 50 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
Тарихи ваҡиғалар[үҙгәртергә | вики-тексты үҙгәртергә]
- 1843 — Андерсен Ханс Кристиан «Ерәнес өйрәк себеше» әкиәтен баҫтыра.
- 1918 — Компьен ваҡытлы килешеүе, Беренсе донъя һуғышы тамамлана.
- 1936 — Англияла беренсе тапҡыр телевизорҙан һауа торошо хаҡында мәғлүмәт бирелә.
- 1975 — Ангола бойондороҡһоҙлоҡ иғлан ителә.
Был көндө тыуғандар[үҙгәртергә | вики-тексты үҙгәртергә]
- 1050 — Генрих IV, Изге Рим Империяһы императоры.
- 1821 — Фёдор Михайлович Достоевский, урыҫ яҙыусыһы.
- 1935 — Рәүеф Насиров, журналист һәм яҙыусы, Башҡорт АССР-ының (1978) һәм Рәсәй Федерацияһының атҡаҙанған мәҙәниәт хеҙмәткәре (1993).
- 1974 — Леонардо ДиКаприо, Америка актёры.
Был көндө үлгәндәр[үҙгәртергә | вики-тексты үҙгәртергә]
- 1965 — Зыя Мансур, Башҡортостандың Дүртөйлө районы Етембәк ауылында тыуып, Татарстанда ижад иткән журналист һәм шағир, Бөйөк Ватан һуғышында ҡатнашыусы.
- 2004 — Ясир Арафат, Палестин автономияһы башлығы.
- 2007 — Рим Йәнғужин, башҡорт этнографы, тарих фәндәре докторы (1990), профессор (1991), Башҡортостан Республикаһының (1993) һәм Рәсәй Федерацияһының атҡаҙанған фән эшмәкәре (2002).
- 2012 — Илья Олейников, актёр, Рәсәй Федерацияһының халыҡ артисы (2001).


text:
Боған
Боған (урыҫ. Гоголь, лат. Bucephala clangula) — тундра һыҙатында йәшәй, ите ашалмай торған ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Һуна өйрәктән бәләкәйерәк. Яңғы. парлашып йәки күмәкләшеп йәшәйҙәр. Яҡшы сума. Ата өйрәктең башы, ҡанаттары, ҡойроғо ҡара. Кәүҙәһенең аҫҡы өлөшө һәм яуырындарындағы киң һыҙыҡ аҡ. Ике яҡлап суҡышы төбөндә аҡ таптар бар. Инә ҡоштоң һәм яҙлы-көҙлө ата өйрәктең башы, һырты, ҡойроғо һорғолт көрән, ҡалған өлөшө аҡ. Суҡыштарының төбөндә аҡ тап булмай. Ҡарасабандан аҡ түше һәм суҡышы төбөндәге таптар менән айырыла.
Тауышы[үҙгәртергә | вики-тексты үҙгәртергә]
Ҡарлыҡҡан тауыш сығара:"ҡрра-ҡрра".
Туҡланыуы[үҙгәртергә | вики-тексты үҙгәртергә]
Һыу үҫемлектәре һәм бөжәктәрҙе ашай.
Йәшәү рәүеше[үҙгәртергә | вики-тексты үҙгәртергә]
Урман аша үткән йылғаларҙа, урмандағы күлдәрҙә йәшәй. Һыу үҫемлектәре һәм бөжәктәре ашай. Күсмә ҡош. Киң генә таралған. Ағас ҡыуыштарында оялай. 5—11 бөртөк йәшкелт зәңгәр йомортҡаһы була. Ите өсөн аулайҙар


text:
Фото:
«Рәсәй-Башҡортостан» телеканалында Өфө тураһында яңы проект башлана
Фото:
ӨФӨ, 2016 йыл, 20 ғинуар. /«Башинформ» мәғлүмәт агентлығы, Сергей Захаров/.
20 ғинуарҙа киске сәғәт 8-се яртыла «Рәсәй-1.Башҡортостан» телеканалында «Хәбәрҙәр Өфө» тип аталған яңы тапшырыу башлана.
«Төп бурысыбыҙ — баш ҡалабыҙ хаҡында күберәк мәғлүмәт биреү. Өфө — миллионлы ҡала, заманса мегаполис һәм күп ваҡиғалар республика яңылыҡтары араһында юғалып ҡалды. Хәҙер Өфө хәбәрҙәре яңыса яңғыраясаҡ», — тип билдәләне «Башҡортостан» ДТРК-ның генераль директоры Азамат Сәлихов.
Һәр шаршамбы эфирға сығасаҡ тапшырыуҙы Юлия Краснова алып бара.
«Беҙ республиканың баш ҡалаһында барған хәл-ваҡиғалар тураһында мөмкин тиклем тулыраҡ һөйләргә теләйбеҙ. Өфөләрҙе борсоған барлыҡ проблемалар, ҡала хужалығының нисек эшләүе хаҡында бәйән итәсәкбеҙ. Ябай халыҡтың тормошо ла иғтибарҙан ситтә ҡалмаясаҡ. Ысынында иһә ҡыҙыҡлы мәғлүмәттәрҙең күбеһе кадр артында ҡала. Хәҙер ошоларҙың барыһы ла халыҡтың, тамашасыларҙың ҡаҙанышы булыр, тип ышанам», — тине Бөтә Рәсәй телерадиокорпорацияһының төбәк филиалы директоры.
«Хәбәрҙәр Өфө» сығарылышын айырым ижади төркөм әҙерләй. Мәғлүмәт тапшырыуҙары хеҙмәте етәксеһе Ирина Фәйрушина һүҙҙәренсә, «яңы телепроектта бер ниндәй ҙә негатив һәм криминал булмаясаҡ».
Өфө яңылыҡтарынан тыш, тиҙҙән тамашасылар «Рәсәй-24. Башҡортостан» каналында «Ҡала технологиялары» һәм «Өфө буйлап йөрөү» тапшырыуҙарын ҡарай аласаҡ. Әлеге ваҡытта ике программа ла эфирға әҙерләнә.


text:
Белоретта 24 фатирҙа 817 мигрант теркәлгән булған
Белоретта прокурор тикшереүе 24 «резина» фатирҙы асыҡланы, уларҙа 817 сит ил кешеһе теркәлгән булған. Хоҡуҡ һаҡлау ведомствоһы миграция хеҙмәтенең территориаль бүлеге эшмәкәрлеген тикшергән саҡта был сит ил граждандарының күрһәтелгән адрес буйынса йәшәмәүҙәрен асыҡланы, ә ҡайһы берәүҙәре бер ҡасан да ҡалаға килмәгән. Янған йәки йәшәргә яраҡһыҙ биналарҙа мигранттарҙы теркәү осраҡтары асыҡланған. Мәҫәлән, инспекторҙарҙың берәүһе аҡсалата бүләк өсөн үҙенең таныштарында 100-ҙән ашыу мигрантты, ә уның коллегаһы сит ил кешеһен үҙ фатирына теркәгән.
Бүлектә сит ил кешеләренең хеҙмәтен законһыҙ йәлеп иткән өсөн вазифалы йәки юридик шәхестәрҙе административ яуаплылыҡтан ҡотҡарыу тәжрибәһе яйға һалынған. Штрафтарҙы юридик шәхестәргә һалыу урынына физик шәхестәргә һалғандар. Мәҫәлән, бер миллион һумдан ашыу штраф һалынырға тейешле административ хоҡуҡ тәртибен боҙоуҙар тураһында 35 протокол төҙөлмәгән, тип хәбәр иттеләр БР Прокуратураһының матбуғат хеҙмәтенән.
Ведомство ялған докуметтар яһау һәм законһыҙ миграция ойоштороу факттары буйынса дүрт тикшереү үткәргән. Хоҡуҡ тәртибен боҙоуҙарҙы бөтөрөү маҡсатында Федераль миграция хеҙмәтенең БР буйынса идаралығы начальнигына күрһәтмә ебәрелгән, тип хәбәр иттеләр республика прокуратураһынан.


text:
Республикала урман янғындары һаны ун тапҡырға кәмегән
Урман янғындары һаны һәм янғындан зыян күргән урман майҙандары Башҡортостанда былтырғыға ҡарағанда яҡынса ун тапҡырға кәмегән. Шулай итеп, үткән йылда 415 урман янғыны һөҙөмтәһендә 8500 гектар урман зыян күрһә, быйыл 80 янғындан 480 гектар зарарланған.
— Быйыл ямғырһыҙ ҡоро йәшендән тик 12 янғын сыҡҡан. Ҡалған 68 янғындың сәбәбе – кеше факторы. Кешенең вайымһыҙлығы ҡайһы саҡта үтә ҡыйбатҡа төшә, — тине республиканың урман хужалығы министры Рәжәп Нәбиуллин. – Шул уҡ ваҡытта һатып алынған яңы урман янғынын һүндереү техникаһы янғынды тиҙ арала һүндерергә ярҙам итте һәм эште ябайлаштырҙы. Былтыр янғынды ваҡытында һүндереү тиҙлеге 50 проценттан аҙ ғына ашыуыраҡ тәшкил итһә, ағымдағы йылда был күрһәткес 90 процентҡа тиерлек тиң. Бынан тыш, урман янғындарын беҙ әлегә ситтән көстәр йәлеп итмәйенсә үҙебеҙ һүндерәбеҙ.


text:
Рөстәм Хәмитов етәкселегендәге делегация Ҡазанда Универсиаданың спорт объекттарын ҡараны
Башҡортостан Президенты Рөстәм Хәмитов Татарстан Президенты Рөстәм Миңнеханов менән Ҡазанда 2013 йылда үтәсәк Универсиаданың спорт объекттарында булды. Рөстәм Хәмитов «Буревестник» бассейнын ҡараны. Бассейнға ике йыл да тулмай әле. Ул барлыҡ халыҡ-ара стандарттарға яуап бирә, шуға күрә бында төрлө кимәлдәге ярыштар үткәреү мөмкинлеге бар.
Республика делегацияһы әлеге спорт бинаһының тренажер залын, уйын спорт төрҙәре залын ҡараны. Универсиада барышында был бассейнда ир-егеттәр һәм ҡатын-ҡыҙҙар араһында һыу полоһы буйынса ярыштар үтәсәк.
Башҡортостан делегацияһы Теннис академияһында ла булды. Бында 8 ябыҡ һәм 17 асыҡ теннис корты бар. Академия шулай уҡ Универсиада старттарын ҡабул итәсәк. Үткән ял көндәрендә бында Рәсәй һәм Бразилия араһында Дэвис Кубогы үткәрелеүе Теннис академияһының юғары кимәле хаҡында һөйләй.


text:
Аяз ятҡылығы миллион тоннанан ашыу нефть бирәсәк
Башҡортостандың Дыуан районында урынлашҡан Аяз ятҡылығынан миллион тоннанан ашыу нефть алырға мөмкин буласаҡ. Анализдарҙан күренеүенсә, Дыуан нефте составында, республика буйынса уртаса күрһәткестәр менән сағыштырғанда, көкөрт миҡдары аҙ, тығыҙлығы һәм үҙлелеге түбән.
Ятҡылыҡ бер нисә тиҫтә йыл элек үк асылғайны, ләкин нефть табыусылар уның менән күптән түгел генә ҡыҙыҡһына башланылар: элек уларҙы юғары дебитлы скважиналар ғына ҡыҙыҡһындырҙы.
Тендер барышында Аяз нефть-газ ятҡылығы менән шөғөлләнәсәк компания билдәләнде. Был эш менән «ОЗНА» компанияһының (филиалы — Октябрьский ҡалаһында) Нижневартовскиҙа (Ханты-Манси автономиялы округы) урынлашҡан проект дивизионы — Тәбиғәттән файҙаланыу институты шөғөлләнәсәк.
Тендер шарттарына ярашлы, Институт өс куст майҙансығында 17 скважина ҡороу буйынса проект эштәрен башҡарасаҡ. «ОЗНА» компанияһы мәғлүмәттәренә ҡарағанда, өс километрлыҡ коммуникациялар коридоры, һурҙырыу станцияһы, нефть ҡойоу пункты һәм башҡа объекттар проекттарын эшләү бурыстары тора.


text:
Наил Ғәйетбаевҡа «Рәсәй Федерацияһының атҡаҙанған мәҙәниәт хеҙмәткәре» исеме бирелде
Рәсәй Президенты Дмитрий Медведев указына ярашлы билдәле башҡорт яҙыусыһы, драматург, «Башҡортостан республикаһының Яҙыусылар союзы» төбәк йәмәғәт ойошмаһы ағзаһы Наил Ғәйетбаевҡа «Рәсәй Федерацияһының атҡаҙанған мәҙәниәт хеҙмәткәре» тигән почетлы исем бирелде. Документта әйтелгәнсә, был юғары исемгә Наил Ғәйетбаев «мәҙәниәт өлкәһендәге ҡаҙаныштары һәм күп йыллыҡ һөҙөмтәле эшмәкәрлеге өсөн» лайыҡ булды.
«Башинформ» агентлығы Наил Ғәйетбайҙы бындай юғары исем алыуы менән ҡотлай һәм артабанғы ижади уңыштар теләй.


text:
"Ҡиммәттәр системаһы" киң мәғлүмәт саралары фестивалендә “метрлы” каналдар яҙмышы ҡаралдыФото: Олег Яровиков
"Ҡиммәттәр системаһы" киң мәғлүмәт саралары фестивалендә “метрлы” каналдар яҙмышы ҡаралды
"Ҡиммәттәр системаһы" киң мәғлүмәт саралары фестивалендә “метрлы” каналдар яҙмышы ҡаралдыФото: Олег Яровиков
Бөгөн "Ҡиммәттәр системаһы" II Бөтә Рәсәй киң мәғлүмәт саралары фестиваленең “телевидение” секцияһында ҡатнашыусылар “метрлы” телеканалдарҙың артабанғы яҙмышы тураһында һөйләшеү алып барҙы.
Секция эшендә “ТВҮҙәк” асыҡ акционерҙар йәмғиәтенең Ижтимағи-сәйәси программалар дирекцияһы директоры урынбаҫары Ольга Надточей, “Башинформ” мәғлүмәт агентлығы” асыҡ акционерҙар йәмғиәтенең генераль директоры Юнир Аҙнабаев,”Башҡортостан” телерадиокампанияһы” дәүләт унитар предприятиеһы директоры урынбаҫары Ғәлим Яҡупов, шулай уҡ Мәскәү, Саранск, Пермь һәм башҡа ҡалалар телеканалдары вәкилдәре ҡатнашты.
– “Һунарсылыҡ һәм балыҡ тотоу”,“ Кулинария”, “Спорт” кеүек профилле каналдар балыҡҡа килеүе һәм Интернеттың әүҙем үҫеше менән эре телеканалдар ҡыйын хәлдә тороп ҡалды, тип иҫәпләй Ольга Надточей. – Улар үҙҙәренең аудиторияһының бер өлөшөн юғалтты. Мәҫәлән, “Беренсе каналдың” көндәлек зыяны 10-12 процент тәшкил итә.
Ольга Надточей фекеренсә, тамашасыларға тәҡдим ителгән мәғлүмәт продуктының сифаты ла яҡшыртыуҙы талап итә. Бөгөн журналистар социаль проблемалар һәм мәңгелек ҡиммәттәр темаһын аҙ яҡтырта. Был бер нисә сәбәп менән аңлатыла. Беренсенән, беҙҙең халыҡта публицистик программалар менән ҡыҙыҡһыныу юҡ. 90-сы йылдарҙа популяр булған сәйәси ток-шоуҙар ваҡыты уҙҙы, бөгөнгә тамашасыға күңел асыу тапшырыуҙары һәм донъяла, илдә ни барын белеү өсөн яңылыҡтар кәрәк.
Икенсе мәсьәлә — беҙҙең телевидениеның ике, дөрөҫөрәге, өс ут араһында булыуы. Беренсенән, телевидение финанстар йәһәтенән үҙен-үҙе аҡларға тейеш, икенсенән, ойоштороусылар мәнфәғәтен иҫәпкә алырға кәрәк, өсөнсөнән, журналистар үҙҙәренең төп бурыстарын – халыҡҡа дөрөҫөн һөйләргә тейешлеген – оноторға тейеш түгел.
– Һинең алдыңа – хужаға ярау, аҡса эшләү, алдашмау – ошо өс шарт ҡуйылғанда, эшләү ҡатмарлы,- ти Ольга Надточей. — Бындай шарттарҙа ижади яҡтан асылыу һәм мәңгелек ҡиммәттәр тураһында һөйләүе ҡыйын. Беҙгә эрерәк формат кәрәк, әммә әлегә ул табылмаған.
Телевидениела ижтимағи-сәйәси программаларҙың етешмәүе, күңел асыу тапшырыуҙарының күп булыуы бөгөнгө һанлы телеканалдарының аҙ бюджетлы булыуы менән дә аңлатыла. Эре проекттар булдырыу өсөн уларҙың аҡсаһы етешмәй. Аҡса булған осраҡта ла, бындай каналдар уларҙы проекттар асыуға һалмай, сөнки иҡтисади яҡтан был файҙалы түгел. Тамашасылар менән етди һөйләшеүҙе үҙенә бөгөн эре каналдар ғына рөхсәт итә ала.


text:
Фото:
21 ноябрҙән Өфөлә хоккей буйынса донъя чемпионатының рәсми атрибутикаһы һатыла башлаясаҡ
Фото:
21 ноябрҙән Өфөлә 26 декабрҙә старт аласаҡ йәштәр командалары араһында хоккей буйынса донъя чемпионатының рәсми атрибутикаһы һатыла башлаясаҡ.
Чемпионаттың матбуғат хеҙмәтенән хәбәр итеүҙәренсә, киң ассортиментта свитер, толстовка, футболка, кепкалар тәҡдим ителәсәк.
Донъя чемпионаты атрибутикаһын «Чемпион», «ИнтерСпорт» спорт селтәрҙәрендә, «Өфө-Арена» боҙ һарайында, Спот һарайында, «Өфө» халыҡ-ара аэропортында, «Салауат Юлаев» хоккей клубының фирма һәм интернет-магазиндарында һатып алып була.
Тәүгеләрҙән булып форумдың символикаһы төшөрөлгән спорт кейемен Рәсәйҙең йәштәр йыйылма командаһына кандидат, «Толпар»ҙың ҡапҡасыһы, Канадала үткән «Subway Super Series-2012» бәйгеһендә ҡатнашҡан Андрей Василевский кейеп ҡараған.


text:
Ейәнсурала башҡорт йырҙарын башҡарыусылар конкурсы үткәрелә
Ейәнсура районының Иҫәнғол ауылында 13 июлдә башҡорт йырҙарын башҡарыусы йырсылар һәм ҡурайсылар араһында конкурс үткәрелә, тип хәбәр ителә БР Мәҙәниәт министрлығының сайтында.
Жюри конкурсанттарҙы 16 йәшкә тиклем һәм 17-нән өлкәндәр кеүек ике йәш төркөмөндә баһалаясаҡ.
Ҡатнашыусыларға ике төрлө характерҙағы әҫәр тәҡдим итергә кәрәк.
Башҡортостан Республикаһының халыҡ артисы Мәғфирә Ғәлиева призына ҡатын-ҡыҙ башҡарыусылар музыкаль яҡтан оҙатыуһыҙ йыр башҡарырға тейеш. Артистың репертуарынан әҫәрҙәр башҡарыу ҙа хуплана. Ир-егеттәр «Оҙон көй», «Ҡыҫҡа көй» йәки башҡорт композиторҙарының әҫәрҙәрен башҡарасаҡ. Улар Башҡортостан Республикаһының атҡаҙанған артисы Абдулла Солтанов призына көс һынашасаҡ. Ҡурайсылар өсөн дә «Ҡыҫҡа көй» һәм «Оҙон көй» башҡарыу ҡаралған.
Билдәләп үтәйек, бынан алдағы конкурстарҙа Гран-при алыусылар ижади ярышта башҡаса ҡатнаша алмай.
Урындағы башҡарыусыларҙың ижадын популярлаштырыуҙан тыш, конкурстың тағы бер маҡсаты бар, ул Үҫәргән ырыуы вәкилдәре (Башҡортостандың Ейәнсура, Йылайыр, Хәйбулла райондары һәм Ырымбур өлкәһенең Ҡыуандыҡ, Төйлөгән, Һарыҡташ райондары халҡы) араһындағы ижади бәйләнештәрҙе нығытыуҙы күҙ уңында тота.


text:
Баҡалы районында Ноғайбәк ауылына газ үткәреү проекты тикшерелә
«Халыҡ бюджеты» проекты сиктәрендә Баҡалы районында бөгөн граждандар йыйылышы үтә. Унда Ноғайбәк ауылына газ үткәреү проекты тикшерелә.
Ноғайбәк – Баҡалы районындағы иң төпкөл ауыл. Ул Татарстан сигендә урынлашҡан. Был тораҡты газлаштырыу буйынса эштәр 2006-2007 йылдарҙа башланған, улар федераль бюджет средстволары иҫәбенә башҡарылған. Газлаштырыуҙы Башҡортостан бюджетының финанс ярҙамында тамамлау күҙалланған. Аҡса бүленмәгәнгә күрә, эштәр туҡтап ҡала. Һөҙөмтәлә газ ауыл өйҙәренең яртыһына ғына үтә. Эштәрҙе тамамлау өсөн бөгөн өс миллион һум самаһы аҡса талап ителә. Ноғайбәктә бөгөн 200-ләп кеше йәшәй. 60-тан ашыу йортҡа газ үткәрергә кәрәк.
Халыҡ йыйылышы Республика адреслы инвестиция программаһына был проектты индереүҙең перспективалы һәм маҡсатҡа ярашлы булыу-булмауын билдәләйәсәк.


text:
«Абҙаҡ» тау саңғыһы комплексында 2014 йылғы Олимпиада өсөн волонтерҙар һайлап алынасаҡ
«Сочи 2014» ойоштороу комитеты 22 декабрҙә 2014 йылғы Олимпиада өсөн волонтерҙар һайлап аласаҡ. Сара «Абҙаҡ» тау саңғыһы комплексында үтә.
Тау саңғыһы, сноуборд, фристайл буйынса ярыштар етәкселәренән, шулай уҡ Рәсәйҙең Тау саңғыһы спорты һәм сноуборд федерацияһы, Фристайл федерацияһы вәкилдәренән торған компетентлы жюри буласаҡ волонтерҙар командаһы ағзаларын һайлап аласаҡ. Трассаларҙа һайлап алыу турҙарын уңышлы үткән кандидаттар 2012-2013 йылдар миҙгелендә «Сочи 2014» ойоштороу комитетының тау саңғыһы, фристайл һәм сноуборд буйынса һынау ярыштарында ҡатнаша аласаҡ. Бындай һынауҙар Мәскәү һәм Санкт-Петербург ҡалаларында үткән дә инде.
Өфөнән Абҙаҡҡа автобус 22 декабрҙә иртәнге сәғәт 7-лә Башҡорт дәүләт медицина университетынан ҡуҙғала. Киң мәғлүмәт саралары вәкилдәренә аккредитация үтеү өсөн телефон: 89603993795 (Миләүшә Нурислам ҡыҙы).


text:
Өфөнөң Дим биҫтәһендә яңы балалар баҡсаһы төҙөлә
Өфөнөң Дим биҫтәһендә яңы балалар баҡсаһы төҙөлә. Бөгөнгө көндә районда 12 мәктәпкәсә йәштәге балалар учреждениеһы эшләп килә. Балалар баҡсаларының үҫешеүе һәм уңышлы эшләүенә ҡарамаҫтан, улар, ҡыҙғанысҡа ҡаршы, теләге булғандарҙың барыһын да һыйҙыра алмай.
Дим районы хакимиәте мәғлүмәте буйынса, төҙөлөш алып барылған биш мең квадрат метрҙан ашыу майҙанлы баҡса 200 урынға иҫәпләнгән. Ул заман талаптарына тулыһынса яуап бирәсәк. Бина дүрт ҡабырғалы буласаҡ. Шуның арҡаһында һәр төркөм үҙенең уйын майҙансығына айырым ишек аша йөрөй аласаҡ.
Беренсе ҡатта 290 квадрат метрлыҡ ҙур туҡланыу блогы урынлашҡан. Икенсе ҡатта, бинаның һул ҡабырғаһында иһә 150 квадрат метрҙан ашыу майҙанлы спортзал, 94 квадрат метрлыҡ музыкаль зал һәм төркөмдәр өсөн бүлмәләр бар. Шулай уҡ балалар өсөн ҙур яҡты уйын һәм йоҡо бүлмәләре, ашханалар ҡаралған. Уң ҡабырғала бассейн төҙөлә, ошонда уҡ душ кабинаһы, медицина персоналы һәм массаж кабинеттары, кейенеп сисенеү бүлмәләре урынлашасаҡ. Яңы баҡсала балаларҙың тулы ҡиммәтле һәм гармониялы үҫеше, уларҙың һаулығын һаҡлау һәм профилактика өсөн бөтә кәрәкле нәмә буласаҡ. Бында табип кабинеты, процедуралар үткәреү кабинеты һәм сирлеләр өсөн палата ла ҡаралған. Ишектәр өҫтөнә ҡуйыласаҡ кәрәҙ һымаҡ поликарбонат менән ҡапланған үтә күренмәле дүрт козырек балалар баҡсаһы бинаһының архитектур биҙәге буласаҡ. Төҙөлөштө «Реконстрой»яуаплылығы сикләнгән йәмғиәте фирмаһы алып бара.


text:
100 йыллыҡ тарихлы Башҡорт дәүләт университеты Рәсәй уҡыу йорттары араһында иң яҡшыларҙың береһе иҫәпләнә. Бай тарихи үткәне, хәҙерге киң фәнни эшмәкәрлеге, актив үҫеше һәм новаторлығы уҡыу йортона белем биреү һәм фәндең иң алдынғы позицияларында булырға мөмкинлек бирә. Башҡорт дәүләт университеты барлығы 115 меңдән ашыу белгес әҙерләгән.
Хәҙерге ваҡытта университетта Рәсәйҙең 17 регионынан һәм 8 илдән 27 меңдән ашыу студент уҡый. Уҡытыу, фән һәм тәрбиә эштәрен 1736 ғилми-педагогик хеҙмәткәр башҡара, уларҙың араһында 288 фән докторы һәм 891 фән кандидаты бар. 42 фән докторы ғилми академияларҙың мөхбир ағзалары һәм ағза-корреспонденттары булып һайланған. 60-тан ашыу профессор Башҡортостан Республикаһы һәм Рәсәй Федерацияһының атҡаҙанған фән эшмәкәрҙәре тигән маҡтаулы исем йөрөтә.
Һуңғы йылдарҙа Башҡорт дәүләт университеты юғары белем алғандан һуң да уҡыу буйынса ҙур ғилми үҙәккә әйләнде. Бында 56 специальность буйынса аспирантура һәм 8 специальность буйынса докторантура уңышлы эшләп килә. Унда 541 аспирант һәм докторант уҡый, был Башҡортостан буйынса аспирант, докторанттар һанының өстән бер өлөшөн тәшкил итә.
Башҡорт дәүләт университетында өҫтәмә профессиональ белем биреү буйынса 14 программа тормошҡа ашырыла.


text:
Төбәктә 970 мең самаһы кеше киҙеүгә ҡаршы прививка эшләткән
ӨФӨ, 2016 йыл, 5 октябрь. /«Башинформ» мәғлүмәт агентлығы, Эльмира Сабирова/.
Башҡортостанда 970 мең самаһы кеше киҙеүгә ҡаршы прививка эшләткән. Ләкин Иҫкәртеү прививкаларының милли календарына ярашлы республикала 1,2 миллион кешегә, шул иҫәптән 300 мең балаға прививка яһау планлаштырылған. Федераль ҡаҙна иҫәбенә төбәккә өс партия вакцина килтерелгән.
«Башҡортостан Республикаһында һаулыҡ һаҡлауҙы үҫтереү» дәүләт программаһы сиктәрендә төбәк бюджеты аҡсаһына 9,5 мең доза «Гриппол плюс» вакцинаһы һатып алынған, тип аңлатма бирҙеләр республика Һаулыҡ һаҡлау министрлығының матбуғат хеҙмәтендә.
Халыҡты иммунизациялау өсөн һәр муниципаль берәмектә табиптар бригадаһы булдырылған. Улар кәрәкле ҡорамалдар һәм бер тапҡыр ҡуллана торған шприцтар менән тәьмин ителгән. Медицина учреждениеларында амбулатор һәм стационар ярҙам күрһәтеү өсөн вирусҡа ҡаршы препараттар, 610 үпкәне яһалма елләтеү аппараты һәм 470 пульсоксиметр бар.
Әлеге ваҡытта Башҡортостанда киҫкен респиратор вирус инфекцияһы менән сирләүҙең 18 меңдән ашыу осрағы теркәлгән, киҙеү йоҡтороу осрағы юҡ.


text:
Өфөлә «Башҡортостан ынйылары» республика фестивале еңеүселәрен бүләкләйәсәктәр
«Башҡортостан ынйылары» республика халыҡ ижады фестиваленә 14 майҙа БР Мәғариф министрлығының Республика уҡыусы йәштәре мәҙәниәт үҙәгендә йомғаҡ яһаласаҡ. Быйылғы конкурс Бөйөк Еңеүҙең 65 йыллығына арналды.
«Башинформ» агентлығына ойоштороусыларҙың хәбәр итеүҙәренсә, фестивалдә башланғыс һөнәри белем биреүсе 20 учреждение коллективы ҡатнашҡан.
Жюри беренсе урынды бүлешкән Балтас районының 87-се профессиональ училищеһы менән Стәрлетамаҡтың 3-сө профессиональ училищеһы йәштәрен иң яҡшылары тип баһалаған. Икенсе урында — Стәрлебаш районынан 107-се училище вәкилдәре, өсөнсөлә - Нефтекаманан 59-сы профессиональ лицей уҡыусылары.
Конкурс еңеүселәренә дипломдар, маҡтау грамоталары һәм бүләктәр тапшырыласаҡ.


text:
Республикала янғын йәһәтенән хәүефле миҙгелдә 100 гектарҙан ашыу урман янған Фото: Олег Яровиков
Республикала янғын йәһәтенән хәүефле миҙгелдә 100 гектарҙан ашыу урман янған
Республикала янғын йәһәтенән хәүефле миҙгелдә 100 гектарҙан ашыу урман янған Фото: Олег Яровиков
ӨФӨ, 2015 йыл, 9 сентябрь. /«Башинформ» мәғлүмәт агентлығы, Ксения Калинина/.
Янғын йәһәтенән хәүефле миҙгел башланғандан алып Башҡортостанда 32 урман янғыны сыҡҡан, уларҙың дөйөм майҙаны 100 гектарҙан ашҡан. Бөгөн, 9 сентябрҙә, Ейәнсура районының Иҙелбәк ауылынан 8 саҡрым алыҫлыҡта 8 гектар майҙанда урман яна. Был хаҡта «Башинформ» агентлығына республика Урман хужалығы министрлығының матбуғат хеҙмәте хәбәр итте.
Хәҙерге ваҡытта урындағы халыҡтың ғәйебе буйынса сыҡҡан янғынды һүндереү буйынса саралар күрелә, тиелә белдереүҙә.
2 сентябрҙә Башҡортостан Хөкүмәте 15 майҙан янғынға ҡаршы индерелгән махсус режимды өлөшләтә ғәмәлдән сығарҙы. Был урман янғындарына бәйле хәлдең тотороҡланыуына һәм түбән класлы янғын хәүефе урынлашыуға бәйле. Әммә был Әбйәлил, Баймаҡ, Ейәнсура, Йылайыр һәм Хәйбулла райондарына ҡағылмай.


text:
Дәүләт Думаһы ҡабул иткән закон проекттарының һаны буйынса республика Волга буйы федераль округында беренсе урын яуланы
ӨФӨ, 2015 йыл, 5 август. /«Башинформ» мәғлүмәт агентлығы, Арина Рәхимҡолова/.
Башҡортостан Республикаһы Дәүләт Йыйылышы — Ҡоролтай Дәүләт Думаһы ҡабул иткән закон проекттарының һаны буйынса Волга буйы федераль округы төбәктәренең закон сығарыу органдары рейтингында беренсе урын алды. Республика парламенты индерелгән закон проекттарының һаны буйынса Һамар Губернаһы Думаһынан ҡала икенсе урынды биләй. Бындай мәғлүмәттәр Дәүләт Думаһының закондар сығарыу эшмәкәрлеген тәьмин итеүҙең автоматлаштырылған системаһынан алынған. Башҡортостан парламентының матбуғат хеҙмәтенән хәбәр итеүҙәренсә, Дәүләт Йыйылышы Рәйесе Константин Толкачев республика закон сығарыу органының роле федераль кимәлдә үҫеүен билдәләне.
«Федераль коллегаларҙың беҙҙең закон сығарыу башланғыстарына ярҙам күрһәтеүе Дәүләт Думаһы комитеттары менән үҙ-ара килешеп эш итеүҙең көсәйеүенә, төбәк майҙансыҡтарында алдан һынауға, шулай уҡ республиканың башҡарма власть органдарының булышлыҡ итеүенә бәйле, — тип аңлатма бирҙе Константин Толкачев. — Йүнәлтелгән закон сығарыу башланғыстарының төп маҡсаты — ҡануниәттәге етешһеҙлектәрҙе бөтөрөү. Сер түгел, урындарҙа ҡайһы бер хоҡуҡи нормаларҙың еренә еткереп башҡарылмауы нығыраҡ һиҙелә, шуға күрә файҙалы һәм популяр тәҡдимдәребеҙ бик кәрәк. Шул уҡ ваҡытта күп кенә мөһим башланғыстарыбыҙ закон статусына эйә булмай. Төп сәбәп — бюджетта уларҙы ғәмәлгә ашырыу өсөн тейешле аҡса ҡаралмауы. Шуны билдәләп үткем килә: закон проекттарының күбеһе Дәүләт Думаһында ҡарала, һәм беҙ федераль депутаттар уларҙы хуплар тип ышанабыҙ».


text:
4 августа Өфөлә Дим районына 125 йыл тулыу билдәләнә
Шәмбе, 4 августа, Өфөлә Дим районына 125 йыл тулыуға һәм Тимер юлсылар көнөнә арналған байрам саралары үтә, тип хәбәр иттеләр Башҡортостан баш ҡалаһы хакимиәтенән.
«Орион» балалар һәм үҫмерҙәр ижады йортонда 10 сәғәттә бал йәрминкәһе һәм баҡса инвентары күргәҙмә-йәрминкәһе эшләй башлай. Фойела Сергей Сазоновтың эштәренән торған фотокүргәҙмә ойошторола. 11 сәғәттә Дим районының иң яҡшы хеҙмәткәрҙәренә дәүләт наградалары тапшырыу тантанаһы үтә.
Артабан байрам саралары мәҙәниәт һәм ял паркында дауам итәсәк. Унда волейбол, көрәш һәм башҡа спорт төрҙәре буйынса төрлө ярыштар ойоштороласаҡ.
Йола буйынса, Тимер юлсылар көнөнә ҡарата иң яҡшы хеҙмәткәрҙәр тәбрикләнәсәк. Өфөнөң һәм республиканың ижади коллективтары һәм сәхнә оҫталары концерт номерҙары менән сығыш яһаясаҡ.


text:
30 йыл элек реставрацияға ебәрелгән Ленин һәйкәле үҙ урынына ҡайтты [видео]
Санкт-Петербургта реставрацияланып, Өфөгә ҡайтарыуҙың маҡсатҡа ярашлы булыу-булмауына бәйле ҡыҙыу бәхәстәрҙән һуң Ленин һәйкәле Өфөлә, Ленин һәм Коммунистик урамдары киҫелешендәге скверҙа, үҙ урынын алды.
В.И.Ленинға һәйкәл Башҡортостандың баш ҡалаһында 1924 йылда Рәсәйҙә тәүгеләрҙән булып ҡуйыла. Үткән быуаттың 80-сы йылдарында гипстан эшләнгән һәйкәл емерелә башлай һәм Өфөнөң ҡала коммуналь хужалығы заказы буйынса Ленинград оҫталары яһалма мәрмәрҙән уның күсермәһен эшләй. 1987 йылда заказ үтәлә, әммә уның өсөн түләнмәй һәм һәйкәл Ленинградта ҡала. Бер йыл элек Рәсәй сәнғәт академияһы фондтарында уны скульптор Руслан Арсланбаев таба.
Ҡала халҡы һәйкәлде тарихи урынына ҡайтарыуҙы һорап сығыш яһай. Ошоға бәйле ҙур дискуссия йәйелдерелә, унда сәйәси партиялар һәм йәмәғәт ойошмалары вәкилдәре лә ҡатнаша. Бәхәстәрҙә ҡатнашыусыларҙың күбеһе һәйкәлде ҡайтарыуҙы яҡлап сыға. Реставрация эштәре һәм һәйкәлде ҡалаға ҡайтарыу өсөн Өфө эшҡыуарҙарының береһе түләй. Шулай итеп, В.И.Ленин һәйкәле 30 йылдан һуң Өфөлә, үҙенең тарихи урынында, ҡайтанан ҡуйылды.


text:
Башҡортостанда Берҙәм дәүләт имтихандарын тапшырыу өсөн 22,5 меңгә яҡын кеше теркәлгән Фото: Андрей Старостин
Башҡортостанда Берҙәм дәүләт имтихандарын тапшырыу өсөн 22,5 меңгә яҡын кеше теркәлгән
Башҡортостанда Берҙәм дәүләт имтихандарын тапшырыу өсөн 22,5 меңгә яҡын кеше теркәлгән Фото: Андрей Старостин
ӨФӨ, 2015 йыл, 11 февраль. /«Башинформ» мәғлүмәт агентлығы, Эльмира Сабирова/.
Быйыл Башҡортостанда Берҙәм дәүләт имтихандарын тапшырыу өсөн 22,5 меңгә яҡын кеше теркәлгән. Уҙған йылда был күрһәткес 23,5 меңдән ашыу тәшкил иткән.
Башҡортостандың Мәғариф министрлығында билдәләүҙәренсә, был яҡынса һандар ғына һәм уларҙың үҙгәреүе ихтимал. Сығарылыш уҡыусылары ике предмет — рус теле һәм математика буйынса мотлаҡ имтихан тапшыра. Дөрөҫ, һуңғыһы быйыл профилле һәм база кимәленә бүленгән. Республикала 18 700-ҙән ашыу ҡатнашыусы — профилле, 15 200-ҙән ашыуы база кимәлен һайлаған.
— Һайлау буйынса предметтар араһында йәмғиәтте өйрәнеү фәне алдынғы урынды биләй. Был дисциплинаны 13 536 уҡыусы һайлаған. Икенсе урында — физика (8 195 уҡыусы), өсөнсөлә — биология (5 959), артабан тарих (5 288) һәм химия (4 893) фәндәре, — тип хәбәр итте БР Мәғариф министрлығының дәүләт йомғаҡлау аттестацияһы бүлеге етәксеһе Жанна Миникеева.
14 февралдә Башҡортостанда башҡа төбәктәр менән бер рәттән рус теле һәм география буйынса Берҙәм дәүләт имтиханы үткәрелә. Имтихан тапшырыу өсөн 26 кеше теркәлгән, шуларҙың 22-һе рус теленән тапшырасаҡ. Берҙәм дәүләт имтиханы Өфөнөң 71-се дөйөм белем биреү урта мәктәбендә уҙғарыла.


text:
Рөстәм Хәмитов Балтас районындағы һабантуйҙа ҡатнаштыФото: Андрей Старостин
Рөстәм Хәмитов Балтас районындағы һабантуйҙа ҡатнашты
Рөстәм Хәмитов Балтас районындағы һабантуйҙа ҡатнаштыФото: Андрей Старостин
ӨФӨ, 2015 йыл, 15 июнь. /«Башинформ» мәғлүмәт агентлығы, Илья Спиридонов/.
12 июндә Башҡортостан Башлығы Рөстәм Хәмитов Балтас районы Иҫке Балтас ауылында үткән һабантуйҙа ҡатнашты. Республика етәксеһе халыҡты Рәсәй көнө, райондың 85 йыллығы һәм яҙғы баҫыу эштәренең тамамланыуы менән ҡотланы, алдынғы эшсәндәрҙе бүләкләне һәм йәш граждандарға паспорт тапшырҙы.
– Беҙ бөйөк илдә, гүзәл республикала, бына тигән районда йәшәйбеҙ. Тыуған илебеҙ тағы ла көслөрәк, матурыраҡ булыуын, балаларыбыҙға лайыҡлы киләсәк теләйбеҙ. Тормошто яҡшы яҡҡа үҙгәртеү өсөн барыһын да эшләйәсәкбеҙ. Намыҫлы эшсәндәргә рәхмәт һүҙҙәрен еткерәбеҙ. Бергәләп ыңғай һөҙөмтәләргә өлгәшербеҙ, тип уйлайым, – тине Рөстәм Хәмитов.
Байрам программаһында ижади коллективтарҙың сығышы, алдынғылар парады, ат спорты ярыштары булды. Һабантуй башланыр алдынан республика Башлығы ауыл хужалығы предприятиеларының тирмәләрен ҡараны.
Сығыштың тулы стенограммаһы һәм бүләкләнеүселәрҙең исемлеге Башҡортостан Башлығының рәсми сайтында баҫылған.


text:
Рөстәм Хәмитов Тәтешле һәм Балтас райондарына барып ҡайттыФото: Олег Яровиков
Рөстәм Хәмитов Тәтешле һәм Балтас райондарына барып ҡайтты
Рөстәм Хәмитов Тәтешле һәм Балтас райондарына барып ҡайттыФото: Олег Яровиков
Башҡортостан Президенты Рөстәм Хәмитов шәмбе, 7 декабрҙә, республиканың Тәтешле һәм Балтас райондарына барып ҡайтты.
Иң элек ул Үрге Тәтешле ауылында урынлашҡан «МегаБит» яуаплылығы сикләнгән йәмғиәтенең производство базаһына барҙы. Предприятиела эштәр спектры киң — полистиролбетон блоктар етештереү, металдан изделиелар әҙерләү, төҙөлөш материалдары һатыу һәм башҡалар.
Республика Президенты производство базаһын ҡараны, нисә кеше эшләүе, күпме эш хаҡы алыуҙары менән ҡыҙыҡһынды. Предприятие етәксеһе Камил Ибәтуллин базала 115 кеше эшләүе, эшселәр — 19-ар мең, сварщиктар 23-әр мең һум эш хаҡы алыуҙары хаҡында хәбәр итте.
Рөстәм Хәмитов, предприятиела ниндәй продукция сығаралар, уға талап бармы, тип һораны. Металдан изделиеларға — мангалдар, тимер беседкалар, карауаттар — талап ҙур булыуы асыҡданды, шул иҫәптән республиканан ситтә лә, атап әйткәндә, күрше Пермь крайында.
Хәҙерге ваҡытта компания производство һәм социаль объекттар төҙөй, шул иҫәптән биш торлаҡ йорт һәм сауҙа үҙәге. Йыл башынан алып үҙ проекттарын бойомға ашырыуға предприятие 17 миллион һумдан ашыу аҡса йүнәлткән.


text:
Мәҙәниәт һәм сәнғәт өлкәһендә БР Президенты грантына ғаризалар ҡабул итеү тамамланды
БР Мәҙәниәт һәм милли сәйәсәт министрлығы тарафынан мәҙәниәт һәм сәнғәт өлкәһендәге ижади проекттарға ярҙам итеү маҡсатында Башҡортостан Республикаһы Президенты гранттарына дәғүә итеүгә сираттағы конкурсҡа ғаризалар ҡабул итеү тамамланды.
«Башинформ» агентлығына БР Мәҙәниәт һәм сәйәсәт министрлығының ойоштороу бүлеге начальнигы Юлдаш Ураҡсиндың хәбәр итеүенсә, ижади коллективтарҙан һәм айырым кешеләрҙән конкурсҡа барыһы 100 ғариза бирелгән.
Иҫегеҙгә төшөрәбеҙ, БР Президенты гранты музыкаль, театр, педагогика, хореографик, һынлы сәнғәт, архитектура һәм дизайн, кино, музей, китапхана һәм клуб эше өлкәһендә мәҙәни ҡиммәттәрҙе үҙләштереү, һаҡлау, арттырыу, таратыу, шулай уҡ Башҡортостан Республикаһының мәҙәниәт потенциалын артабан һаҡлау һәм үҫтереү ниәтендә булдырылған.
Президент грантына конкурс Башҡортостанда 2008 йылдан башлап, БР Президенты Мортаза Рәхимовтың “БР мәҙәниәт һәм сәнғәт эшмәкәрҙәренә өҫтәмә дәүләт ярҙамы саралары тураһында”ғы Указына ярашлы үткәрелә.
Былтыр мәҙәниәт һәм сәнғәт өлкәһендә 100 мең һум күләмендә БР Президенты гранты менән 25 кеше бүләкләнгән, республиканың тағы биш ижади коллективы 300 меңәр һум алған. Былар – БР Мәҙәниәт һәм милли сәйәсәт министрлығы Республика Хәрби Дан музейының «Данлы атлылар юлдары буйлап» проекты, «Булат Йосоповтың кино мәктәбе», Сибай ҡалаһы Балалар сәнғәт мәктәбенең «Гөлдәр» өлгөлө бейеү ансамбле һәм башҡа бик күптәр.


text:
Рәсәйҙә кириллицалағы .рф домены эшләй башланы
Рәсәйҙә кириллицалағы .рф домены эшләй башланы, тип хәбәр итә РИА Новости. Унда тәүге ике сайт барлыҡҡа килде — президент.рф һәм правительство.рф, тип хәбәр итте кесаҙнала Мәскәүҙә асылған Интернет менән идара итеү буйынса тәүге Рәсәй форумында Интернет селтәренең милли домены координацион үҙәге директоры Андрей Колесников.
РИА Новости хәбәр итеүенсә, әлегә бар браузерҙар ҙа яңы доменды ҡуллана алмай әле. ICANN (Internet Corporation for Assigned Names and Numbers) корпорацияһы башлығы Род Бекстром Андрей Колесниковҡа .рф домены менән етәкселек итеүгә координацион үҙәккә вәкәләттәр биреүсе сертификат тапшырған.
Рәсәйҙең кириллицала эшләнгән юғары кимәлдәге милли домены 2008 йылдың 5 ноябрендә Ҡаһирәлә үткән 33-сө ICANN конференцияһы сиктәрендә .рф атамаһын алған. Домен администраторы булып Координацион үҙәк тәғәйенләнгән.
Рәсәй милли домен алған латин булмаған алфавитлы тәүге ил. Уҙған йыл аҙағында дәүләт власы органдары һәм теркәлгән тауар знагы булған компаниялар өсөн .рф зонаһында домендарҙы өҫтөнлөклө резервҡа алыу башланды. Уны яҙ тамамлау планлаштырылған ине, ләкин һуңынан өҫтөнлөклө резервлау ҡағиҙәләрен үҙгәртеү тураһында ҡарар ҡабул ителде, һәм ул 2010 йылдың көҙөнә тиклем оҙайтылды. Шул уҡ мәлдә яңы зонала өҫтөнлөклө резевлау хоҡуғы бирелгән ойошмалар исемлеге лә киңәйтелде.
Дәүләт органдары өсөн өҫтөнлөклө резевлау эше тулыһынса тамамланыу алдында. Теркәүселәр .рф зонаһында киң мәғлүмәт саралары һәм башҡа ҡулланыусылар категориялары өсөн резервҡа алыу эштәрен башланы.


text:
Шәрипов Фәнил Йәмғетдин улы
Ҡаңғлы ырыуы башҡорттарының 1-се йыйыны. 5 март 2011 йыл. Бүздәк ауылы.
Ҡаңғлы ырыуы башҡорттарының 2-се йыйыны. 5 июнь 2012 йыл. Өфө ҡалаһы.
Флаг тапшырыу тантанаһы. 5 июнь 2012 йыл. Өфө ҡалаһы.
Ырыуым-Ҡаңғлы, тамғам-һәнәк, ҡошом-торна, ағасым-имән, ораным-«Урандар, ярандар!»
Ҡаңғлы ырыуы башҡорттарының 3-сө йыйыны. 5 июнь 2013 йыл. Ҡандракүл ауылы.
Хәмәтаминдың улы Шәрип (1849-1919).
Шәрипов Зәйнәғетдин Шәрип улы (1891-1966).
Шәрипов Йәмғетдин Зәйнәғетдин улы (1912-1993)
Оло өләсәйем Гөлбикә һәм ҡарт олатайым Йәмғетдин.
Оло өләсәйем Гөлбикә балалары менән. 1951 йыл.
Шәрипов Фәдик Йәмғетдин улы.
Һулдан икенсе Шәрипов Йәмғетдин(ҡарт олатайым), Шәрипов Фәдик(олатайым) гармунда уйнай. 1986 йыл.
Шәрипов Фәнил Йәмғетдин улына 4 йәш. 1951 йыл.
Шәрипов Фәнил Йәмғетдин улы, Нефтекама ҡалаһы башҡорттарының ҡоролтай ағзаһы, тарихсы, тыуған яҡты өйрәнеүсе, драматург. 2014 йыл.
Өсөнсө Бөтә донъя башҡорттары ҡоролтайы. 11 июнь 2010 йыл. Делегат Фәнил Шәриповты бүләкләү.
« Ҡыҙыл таң » гәзите, 17 август, 2007 йыл, №154
Шәрипов Фәнил Йәмғетдин улының хеҙмәт емештәре.
Педагогия фәндәре докторы, Өфө дәүләт авиация техник университеты профессоры Фәнис Вәғиз улы Шәрипов.
Шәриповтар: ҡартатайым Фәдик, өләсәйем Рида һәм атайым Илнур. 1981 йыл.
Атайым Илнур, әсәйем Юлиә, мин һәм ҡустым Илназ. 2013 йыл.


text:
Рәсәйҙә бәләкәй бизнесҡа тағы биш миллиард һум бирәсәктәр
2010 йылда бәләкәй һәм урта эшҡыуарлыҡты үҫтереүгә дәүләт ярҙамы күрһәтеүгә федераль ҡаҙнанан биш миллиард һум күләмендә бюджеттан аҡса бүленәсәк. Был турала РФ Хөкүмәтенең 2010 йылдың 21 июнендәге 460-сы “2010 йылда бәләкәй һәм урта эшҡыуарлыҡ субъекттарына өҫтәмә дәүләт ярҙамы саралары тураһында” ҡарары һөйләй.
Финанстар инновацион эшмәкәрлек алып барыусы бәләкәй һәм урта эшҡыуарлыҡ субъекттарына ярҙам менән бәйле сараларҙы тормошҡа ашырыу өсөн бүленәсәк. Шулай уҡ социаль-иҡтисади өлкәлә көрсөк айырыуса ныҡ сағылған күп профилле муниципаль берәмектәрҙең бәләкәй һәм урта эшҡыуарлығын үҫтереү муниципаль программаларына ла ярҙам күрһәтеләсәк.


text:
БР Мәҙәниәт министрлығы: Закон күҙлегенән ҡарағанда Ленинға һәйкәл тергеҙелергә тейеш
Владимир Ленин фигураһы, бетондан булһа ла, тағы ла ҡыҙыу бәхәстәргә сәбәпсе булды. Был юлы Санкт-Петербургтағы табыш өфөлөләр араһында киң резонанс тыуҙырҙы. Күптән түгел унда 20 йыл элек эшләнгән, Өфөнөң үҙәгендә, Ленин менән Коммунистик урамдары киҫелешендәге Ильич скверында ҡуйылырға тейешле юлбашсының бетон скульптураһы табылды.
Монолит блоктан юнып эшләнгән скульптура юлбашсының скверҙа 40 йылдан ашыу торған һәм был арала емерелә башлаған гипстан эшләнгән фигураһын алмаштырырға тейеш булған. Был эш өсөн түләнмәгәнгә күрә, һәйкәл һаман да Санкт-Петербургта, уны эшләүселәрҙә ҡалған.
Табыш тураһындағы хәбәр халыҡ активистарын ике лагерға бүлде: берәүҙәре уны ҡайтарыу яҡлы, ә икенселәре быға ҡырҡа ҡаршы сығыш яһай.
Республиканың Мәҙәниәт министрлығында килеп сыҡҡан хәлдәргә ошондай аңлатма бирҙеләр:
— Ильич скверындағы архитектура комплексында үрҙә телгә алынған Ленин һәйкәле лә ансамблдә күрһәтелгән һәм ул Мәҙәни мираҫ объекттарының берҙәм дәүләт реестрына ингән. Шулай булғас, закон күҙлегенән ҡарағанда, комплекс һәр яҡлап дәүләт тарафынан һаҡланырға тейеш. Шул иҫәптән уның бөтөнлөгөн тергеҙеү ҙә дәүләт бурысы. Ошонан сығып, тимәк, Ленинға һәйкәл кире ҡайтарылырға тейеш булып сыға, — ти БР Мәҙәниәт министрлығының күсемһеҙ мәҙәни мираҫ объекттарын һаҡлау буйынса бүлек начальнигы Шәрифулла Шәрипов.
Әммә, Мәҙәниәт министрлығы вәкиленең фекеренсә, сәйәси күҙлектән был ябай мәсьәлә түгел.
— Минең уйымса, был мәсьәлә һуңынан хәл ителәсәк, әммә министрлыҡ кимәлендә түгел, ә юғарыраҡ, — тине Шәрифулла Фән улы.


text:
3 ноябрь
3 ноябрь — григориан стиле буйынса йылдың 307-се көнө (кәбисә йылында 308-се). Йыл аҙағына тиклем 58 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
- Доминика — Бойондороҡһоҙлоҡ көнө.
- Панама — Бойондороҡһоҙлоҡ көнө.
- Украина — Инженер ғәскәрҙәре көнө.
- Япония — Мәҙәниәт көнө.
Тарихи ваҡиғалар[үҙгәртергә | вики-тексты үҙгәртергә]
- 1907 — Францияла беренсе тапҡыр вертолёт осорола.
- 1928 — Төркиә ғәрәп алфавитынан латинға күсә.
- 1936 — Франклин Рузвельт АҠШ президенты итеп икенсегә һайлана.
Был көндө тыуғандар[үҙгәртергә | вики-тексты үҙгәртергә]
- 1801 — Винченцо Беллини, итальян композиторы.
- 1852 — Муцухито, япон императоры.
- 1885 — Шәриф Сөнчәләй, Башҡорт АССР-ының күренекле мәғариф хеҙмәткәре, этнограф һәм иҡтисадсы.
- 1895 — Ганс Гейнц Эверс, немец яҙыусыһы.
- 1887 — Самуил Маршак, совет шағиры.
- 1941 — Рәиф Әмиров, башҡорт әҙәбиәте белгесе, тәнҡитсе, яҙыусы, филология фәндәре докторы (1986), профессор (1987), Рәсәй Федерацияһының атҡаҙанған юғары мәктәп хеҙмәткәре (2001), Башҡортостандың атҡаҙанған фән эшмәкәре (1991).
- 1982 — Евгений Плющенко, Рәсәй фигурисы.
Был көндө үлгәндәр[үҙгәртергә | вики-тексты үҙгәртергә]
- 1918 — Александр Михайлович Ляпунов, урыҫ математигы.
- 1986 — Морат Ҡужаҡов, Бөйөк Ватан һуғышында ҡатнашҡан Советтар Союзы Геройы.
- 2003 — Рәсүл Ғамзатов, авар совет шағиры.
- 2007 — Илшат Йомағолов, башҡорт театр актёры, драматург, РСФСР-ҙың һәм Башҡорт АССР-ының атҡаҙанған артисы.
- 2010 — Виктор Степанович Черномырдин, совет һәм Рәсәй дәүләт һәм йәмәғәт эшмәкәре.


text:
Республика башлығы күп функциялы үҙәктәр мәсьәләһе буйынса селектор кәңәшмәһендә ҡатнашты
Башҡортостан Президенты Рөстәм Хәмитов дәүләт һәм муниципаль хеҙмәтләндереүҙәр күрһәтеү буйынса күп функциялы үҙәктәр селтәрен үҫтереү мәсьәләһе тикшерелгән кәңәшмәлә ҡатнашты, тип хәбәр иттеләр республика етәксеһенең матбуғат хеҙмәтенән. Видеоконференция режимында кәңәшмәне Рәсәй Федерацияһы Хөкүмәте Рәйесе Дмитрий Медведев үткәрҙе.
— Маҡсат – 2015 йыл аҙағына тиклем граждандарҙың 90 процентын «берҙәм тәҙрә» принцибы буйынса хеҙмәтләндереү мөмкинлеге менән тәьмин итеү. Бының өсөн күп функциялы үҙәктәр һанын өс тапҡырға тиерлек арттырырға кәрәк, – тине Дмитрий Медведев.
1 декабргә ҡарата Рәсәйҙә дәүләт һәм муниципаль хеҙмәтләндереүҙәр күрһәтеү буйынса 848 күп функциялы үҙәк эшләй, уларға «Рәсәй халҡының өстән бер өлөшө мөрәжәғәт итә ала», тип белдерҙе Рәсәй Хөкүмәте Рәйесе.
Дмитрий Медведев әйтеүенсә, күп функциялы үҙәктәр селтәрен «үҙәкте табыр өсөн кешеләргә бөтә ҡала буйлап йөрөргә тура килмәҫлек итеп» ойошторорға кәрәк. Документтарҙы ҡабул итеү һәм биреү берҙәм пункты һәр ҡала округында һәм муниципалитетта булырға тейеш. «Беҙ быны стратегик бурыс тип ҡарайбыҙ», – тип һыҙыҡ өҫтөнә алды Дмитрий Медведев.
Граждандарҙы белешмә артынан төрлө инстанцияларға йөрөү кәрәклегенән, Федераль миграция хеҙмәтендә һәм банктарҙа сиратта тороуҙан азат итергә кәрәк, тип билдәләне Хөкүмәт Башлығы. «Быға сәғәттәр үтә, ә ҡайһы берҙә тәүлектәр ҙә. Быға күпме ваҡыт һәм нервы сарыф ителеүе хаҡында әйтеп тә тормайым», – тине Дмитрий Медведев.
Иҫегеҙгә төшөрәбеҙ, бөгөн Башҡортостанда алты күп функциялы үҙәк офисы эшләй. 2013 йыл аҙағына уларҙың һаны 15-кә еткереләсәк. Был маҡсатҡа быйыл республика бюджетынан 572 миллион һум аҡса бүленгән.


text:
Рөстәм Хәмитов Оксана Савченконы Лондонда Паралимпиадала яуланған алтын миҙал менән ҡотланы
31 августа Башҡортостан Президенты Рөстәм Хәмитов Осана Савченконы телефон аша еңеү менән ҡотланы. Көн элгәре спортсы йөҙөү буйынса дүртенсе тапҡыр Паралимпия уйындары чемпионы булды.
Алтын миҙалды Башҡортостан вәкиле ирекле стилдә 400 метрлыҡ дистанцияла йөҙөү буйынса финалда яуланы. Лондонда үткән Паралимпия уйындарында Рәсәй йыйылма командаһы өсөн был икенсе «алтын» булды, тип хәбәр иттеләр республика башлығының матбуғат хеҙмәтенән.
Һөйләшеү барышында Рөстәм Хәмитов М.Аҡмулла исемендәге Башҡорт дәүләт педагогия университеты студентын еңеү менән ҡотланы, Рәсәй йыйылма командаһы составында Башҡортостан спортсылары менән яуланған тәүге алтын миҙал өсөн рәхмәт әйтте һәм Паралимпиадала артабанғы уңыштар теләне. Оксана Савченко Президентҡа Паралимпиадала сығыш яһауын дауам итәсәге һәм киләһе ярыштарҙа ла еңеү яуларға әҙер булыуы хаҡында әйтте.
Иҫегеҙгә төшөрәбеҙ, 2008 йылда Пекинда үткән Паралимпиадала Савченко өс алтын миҙал яулап, өс тапҡыр донъя рекорды ҡуйғайны. Бөгөн спортсы Өфө ҡалаһының 18-се балалар һәм үҫмерҙәр олимпия резервы спорт мәктәбендә спортсы-инструктор Игорь Тверяков етәкселеге аҫтында шөғөлләнә.
2012 йылғы Паралимпия уйындарында Башҡортостандан йәмғеһе 16 спортсы ҡатнаша. Улар — еңел атлеттар Елена Паутова, Алексей Лабзин, Андрей Коптев, Анна Сорокина, Альберт Әсәҙуллин, Илдар Помыкалов, Андрей Жирнов, Анастасия Овсянникова, Айгөл Сәхибзадаева, йөҙөүселәр Оксана Савченко, Александр Неволин-Светов, Михаил Зимин, фехтовальщиктар Марат Йосопов, Иван Андреев, Тимур Хаматшин, Тимур Фәйзуллин.


text:
Айрат Ҡобағошов Халыҡ-ара симпозиумда ҡатнашты
Баку ҡалаһының Музейҙар үҙәгендә Халыҡ-ара төрки мәҙәниәт ойошмаһы (ТӨРКСОЙ), Азербайжан Республикаһының Мәҙәниәт һәм туризм министрлығы һәм Азербайжандың Дәүләт музыка мәҙәниәте музейы тарафынан ойошторолған «Төрки халыҡтарҙың музыка ҡоралдары» Халыҡ-ара симпозиумы үткәрелде. Симпозиумда ТӨРКСОЙ ағзалары-илдәре, АҠШ, Канада, Япония һәм Европа илдәре вәкилдәре ҡатнашты. Башҡортостандан Өфө дәүләт сәнғәт академияһының башҡорт музыкаһы факультеты деканы, профессор, РФ-тың һәм БР-ҙың атҡаҙанған сәнғәт эшмәкәре Айрат Ҡобағошов ҡатнашты. Ул “Ҡурайҙа уйнауҙың төбәк башҡарыу традициялары” тигән доклад менән сығыш яһаны. Форумда музыка ҡоралдарының тарихы һәм эволюцияһы, башҡарыу оҫталығы, төрки халыҡтарҙың музыка ҡоралдарында уртаҡлыҡтар һәм үҙенсәлектәр, композиторҙар ижадында традицион музыка ҡоралдарын файҙаланыу, юғалған уйын ҡоралдарын тергеҙеү һәм юғалыуҙан һаҡлау мәсьәләләре тикшерелде.
Симпозиумда ҡатнашыусылар Халыҡ-ара Ростропович фестивале сиктәрендә Азербайжан дәүләт филармонияһында сығыш яһаған бөтә донъя йондоҙҙары концертын ҡараны.


text:
Бөтә Рәсәй ауыл хужалығы иҫәбен алыуҙың ҡыҙыу линияһы эш башланы
ӨФӨ, 2016 йыл, 28 июнь. /«Башинформ» мәғлүмәт агентлығы, Олеся Серёгина/.
Бөтә Рәсәй ауыл хужалығы иҫәбен алыуҙың ҡыҙыу линияһы эш башланы. 8 800 707 2016 номерына шылтыратыусылар — статистик күҙәтеү тураһында һорауҙарға яуап ала, Росстат белгестәре ауыл хужалығы иҫәбен алыу барышына мониторинг үткәрә ала.
Бәйләнеш үҙәге 27 июндән 15 авгусҡаса ял көндәрһеҙ Мәскәү ваҡыты буйынса иртәнге сәғәт 9-ҙан киске 9-ға тиклем эшләй. Рәсәй биләмәһендә шылтыратыуҙар бушлай.
Бөтә Рәсәй ауыл хужалығы иҫәбен алыу 1 июлдән 15 авгусҡа тиклем дауам итә. Башҡортостанда 1,2 миллион объектты теркәү күҙҙә тотола. Кампанияға ике меңдән ашыу иҫәп алыусы йәлеп ителә. Хәбәр итеүебеҙсә, 24-30 июндә иҫәп алыусылар иҫәп алыу объекттары тураһында мәғлүмәттәрҙе аныҡлау һәм респонденттар менән һорау алыу ваҡыты тураһында һөйләшеп килешеү өсөн объекттарҙы алдан йөрөп сыға.


text:
Башҡортостанда финанс көрсөгөн еңер өсөн средстволар етерлек
Бөгөн «Ижтимағи электрон гәзит»тә үткән онлайн-конференция барышында Башҡортостан Хөкүмәте Премьер-министры Азамат Илембәтов, финанс көрсөгө тураһындағы һорауға яуап биреп, уны еңеү өсөн республикала барлыҡ шарттарҙың булдырылыуы хаҡында әйтте.
— Көрсөк тураһында ишеттем, бындай хәүеф бар, — тип билдәләне Азамат Илембәтов. – Уны булдырмау өсөн республиканың резерв фондында средстволар етерлек. Йәғни граждандар һәм бюджет алдында республикаға йөкмәтелгән социаль бурыстарҙы үтәү мөмкинлеген биргән билдәле бер тейелмәй торған запас бар.


text:
Республика һөт етештереү буйынса Рәсәйҙә икенсе урында тора
Башҡортостанда 3013 йылдың беренсе кварталында 330,2 мең тонна һөт етештерелгән, тип хәбәр иттеләр БР Ауыл хужалығы министрлығының матбуғат хеҙмәтенән. Шуларҙың 120,9 мең тоннаһы — ауыл хужалығы предприятиеларына (2012 йылға ҡарата 96,3 процент), 186,7 мең тоннаһы шәхси ярҙамсы хужалыҡтарға тура килә (үткән йылдағы ошо уҡ осор менән сағыштырмаса 100,1 процент).
Башҡортостанда етештерелгән һөт өлөшө Рәсәй Федерацияһында — 5,3 процент, Волга буйы федераль округында 16,4 процент тәшкил итә. Был күрһәткес буйынса республика Рәсәй Федерацияһында һәм Волга буйы федераль округында икенсе урында тора.


text:
Омск өлкәһе «НефАЗ» автобустарын һатып алырға ниәтләй
Омск өлкәһендә өлкә эсендә пассажирҙар ташыуҙа файҙаланылыусы автобустар һатып алыуға асыҡ аукцион иғлан ителгән. Бында 47 яңы пассажирҙар автобусы һатып алыу хаҡында һүҙ бара, уның өсөн төбәк ҡаҙнаһынан 42 миллион һум самаһы аҡса бүленәсәк.
«Омск-информ» Рәсәй мәғлүмәт агентлығы хәбәр итеүенсә, «НефАЗ», «ПАЗ», «ГАЗ» һәм «УАЗ» маркаһындағы автобустар ҡайтарылырға тейеш. Улар өлкә эсендә пассажирҙар йөрөтөүсе автотранспорт предприятиеларының паркын яңыртырға ярҙам итәсәк.
Һуңғы биш йыл эсендә Омск өлкәһе 900 самаһы автобус һатып алған һәм был маҡсатҡа 890 миллион һум тирәһе сарыф иткән.


text:
Рөстәм Хәмитов төбәктең дәүләт һәм муниципаль хеҙмәткәрҙәренең сығымдарына контроллек итеү тураһындағы указға ҡул ҡуйҙы
17 майҙа Башҡортостан Президенты Рөстәм Хәмитов «Коррупцияға ҡаршы эш итеү тураһында»ғы, «Дәүләт вазифаһын башҡарыусыларҙың һәм бүтән кешеләрҙең сығымдарының килемдәренә ярашлылығына контроль тураһында»ғы федераль закондарҙың айырым положениеларын тормошҡа ашырыу буйынса саралар хаҡында»ғы Указға ҡул ҡуйҙы.
Төбәк башлығының матбуғат хеҙмәтенән хәбәр итеүҙәренсә, документ Башҡортостандың дәүләт вазифаларын, дәүләт граждан хеҙмәте, муниципаль һәм муниципаль хеҙмәт вазифаларын башҡарған кешеләрҙең, уларҙың ир йәки ҡатындарының, шулай уҡ бәлиғ булмаған балаларының сығымдарына контроль тәртибен билдәләй.
Ер участкаһы, башҡа күсемһеҙ милек объекты, транспорт, ҡиммәтле ҡағыҙҙар, акциялар һатып алғанда килешеү хаҡы хеҙмәткәрҙең дөйөм килеменән юғарыраҡ булһа, сығымдар хаҡында белешмә ҡағыҙы тапшырылырға тейеш.
Башҡортостан Президентының Указына ярашлы, бындай мәғлүмәттәргә бүтән ил банктарындағы иҫәптәр, аҡса, сит дәүләттәрҙең ҡиммәтле ҡағыҙҙары, облигациялары, акциялары, Рәсәйҙән ситтәге күсемһеҙ милек тураһындағы белешмәләр инә.


text:
Бөтә донъя интеллектуаль уйындарында Башҡортостан спортсылары айырылып торҙо
Пекинда 11 — 18 декабрҙә III Бөтә донъя интеллектуаль уйындары үткәрелде.
Башҡортостандан унда Тамара Танһыҡҡужина менән Александр Георгиев шашка буйынса турнирҙа ҡатнашты. Бында Азиянан, Европанан һәм Африканан 28 шашкасы ярышты.
Ғәмәлдәге донъя чемпионы Александр Георгиев ирҙәр араһында бөтә өс турнир суммаһы буйынса иң яҡшы һөҙөмтә күрһәтеп, алтын һәм көмөш яуланы.
Биш тапҡыр донъя чемпионы Тамара Танһыҡҡужина өс миҙал яуланы — көмөш һәм ике бронза — һәм шашкасылар араһында иң яҡшы һөҙөмтә күрһәтте.
Халыҡ-ара шашка федерацияһы башҡарма комитеты (Өфө) ағзалары Алексей Чижов менән Матрена Ноговицына өс миҙал яуланы: Чижов — бронза, Ноговицына — алтын һәм бронза, «Башнефть» шашка клубының (Өфө) экс-уйынсыһы Александр Шварцман суперблицта чемпион булды. Дөйөм команда иҫәбендә Рәсәй шашкасылары 9 миҙал яуланы — Бөтә донъя интеллектуаль уйындарында иң күп миҙалдар һаны Рәсәй делегацияһында.


text:
Министр Никеринға Рәсәй Олимпия комитеты рәхмәт белдерҙе
Рәсәй Олимпия комитетының беренсе вице-президенты Игорь Казиков Башҡортостан Республикаһының йәштәр сәйәсәте, спорт һәм туризм министры Александр Никеринды спортсыларыбыҙҙың Ванкуверҙа 2010 йылғы Х Паралимпия ҡышҡы уйындарында уңышлы сығыш яһауҙары менән ҡотланы.
Ҡотлауҙа шулай тиелә:
— Башҡортостан ере үҙенең спорт традициялары менән дан тота. Ул байтаҡ олимпия һәм паралимпия чемпиондары бирҙе һәм олимпия рекордтары копилкаһына тос өлөш индерә. Һеҙгә Башҡортостан Республикаһында физик культураны, спортты, олимпия һәм паралимпия хәрәкәтен үҫтереүгә иғтибарығыҙ өсөн рәхмәт белдерәм.


text:
Төбәктә 2013 йылдағы облигациялар буйынса 10-сы купон килеме түләнгән
ӨФӨ, 2016 йыл, 25 март. /«Башинформ» мәғлүмәт агентлығы, Олеся Серёгина/.
24 мартта Башҡортостандың Финанс министрлығы 2013 йылдағы облигациялар буйынса 10-сы купон килемен түләүгә 77,3 миллион һум аҡса күсерҙе. Был хаҡта ведомствоның матбуғат үҙәге хәбәр итә.
5 миллиард һумға облигациялар сығарыу 2013 йылдың 27 сентябрендә урынлаштырылған. Әйләнеш ваҡыты — 2548 көн. 28 купон осороноң оҙайлығы 91 көн тәшкил итә. 1-26 купон өсөн купон килеменең ставкаһы йылына — 7,75, 27 һәм 28 купондар өсөн 7,65 процент күләмендә билдәләнгән.